Video tular: Enam pelajar perempuan buli rakan ditahan

Polis menahan enam pelajar perempuan sebuah sekolah menengah di Kota Kinabalu berhubung video seorang pelajar sekolah dipukul di sebuah sekolah Inanam yang menjadi tular sejak 7 Julai lalu.

Pelajar berusia antara 13 hingga 16 tahun dan bekas pelajar berusia 17 tahun itu ditahan kira-kira jam 11.50 malam Jumaat (8 Julai).

Difahamkan, kejadian itu berlaku berikutan satu lagi konfrontasi yang berlaku antara kumpulan pelajar itu, dan ia tercetus akibat panggilan nama.

Ketua Polis Bandaraya Asisten Komisioner Mohd Zaidi Abdullah berkata mereka membuat tangkapan selepas bapa pelajar perempuan yang dirakam di dalam video itu membuat laporan berhubung kejadian berkenaan pada Jumaat.

Video berdurasi 20 saat itu dikongsi secara meluas melalui WhatsApp dan Facebook sejak Khamis (7 Julai).

“Kami memandang serius kes ini dan tidak akan berkompromi dengan sebarang bentuk buli atau keganasan yang melibatkan pelajar di daerah ini,” kata Mohd Zaidi dalam satu kenyataan pada Sabtu (9 Julai).

Beliau berkata polis sedang menyiasat kes itu mengikut Seksyen 147 Kanun Keseksaan kerana merusuh.

“Kita juga menasihatkan orang ramai supaya tidak hanya memuat naik video atau klip yang boleh menimbulkan keresahan dalam kalangan masyarakat,” tambahnya.

Dalam video itu, pelajar terbabit yang dilihat memakai pakaian sukan dengan seorang yang mempunyai nama sekolah di Inanam, dilihat menendang dan menumbuk seorang gadis lain.

Mereka kedengaran ketawa manakala ada yang berkata “cukup, kalau tidak dia akan pengsan nanti”.


PM Kanada umum bantuan senjata kepada Ukraine selepas melawat Kyiv

Perdana Menteri Kanada Justin Trudeau mengumumkan bantuan senjata dan peralatan baharu kepada Ukraine selepas mengadakan lawatan yang tidak diumumkan ke Kyiv, ibu negara bergolak tersebut pada Ahad.

Trudeau, semasa sidang media selepas pertemuan dengan Presiden Ukraine Volodymyr Zelensky, juga berkata Kanada akan mengenakan sekatan baharu ke atas individu dan entiti Rusia susulan pencerobohan Moscow ke atas Ukraine.

Selain itu, Trudeau juga berkata Kanada akan membuka semula kedutaannya di Kyiv.

Trudeau turut mengkritik Presiden Rusia Vladimir Putin sebagai bertanggungjawab dalam “jenayah perang” yang dilakukannya.

“Adalah jelas Vladimir Putin bertanggungjawab ke atas jenayah perang yang kejam,” katanya semasa sidang media tersebut.

Terdahulu, Trudeau melawat Irpin yang terletak di luar ibu negara Ukraine, tempat didakwa berlakunya kekejaman tentera Rusia terhadap orang awam.

Datuk Bandar Irpin Oleksandr Markushyn berkongsi gambar di akaun media sosial rasminya bersama Trudeau sejurus lawatan tersebut.

Pejabat Trudeau mengesahkan lawatan itu dengan mengatakan, “Perdana Menteri berada di Ukraine untuk bertemu dengan Presiden Zelensky dan mengesahkan sokongan tidak berbelah bahagi Kanada kepada rakyat Ukraine.”

Beberapa pemimpin politik Barat termasuk Setiausaha Agung PBB Antonio Guterres juga baru-baru ini melawat Irpin dan kawasan perumahan lain di sekitar ibu kota Kyiv di mana tentera Rusia dituduh membunuh ratusan orang awam.

Dalam pada itu, Wanita Pertama Amerika Syarikat Jill Biden turut membuat lawatan tanpa diumumkan ke Ukraine pada hari sama lawatan Trudeau.

Rombongan lawatan Trudeau disertai bersama Timbalan Perdana Menteri Chrystia Freeland dan Menteri Luar Melanie Joly, yang bersama-sama turut mengibarkan bendera daun maple semasa misi Kanada di Kyiv.

Kedutaan Kanada di Ukraine ditutup pada Februari lalu selepas kakitangan diplomatik berpindah ke Lviv dan kemudian ke Poland. Joly mengesahkan Kanada akan membuka semula kedutaan mereka “dalam beberapa hari akan datang.”

Kemudian semasa lawatan itu, Trudeau dijadualkan bertemu dengan Zelensky. Kedua-dua pemimpin juga akan mengambil bahagian mesyuarat G7 dalam talian untuk membincangkan keadaan di Ukraine.


Kerajaan akan tangani berita palsu tanam kebencian rakyat: Annuar

Terlalu banyak berita palsu yang disebar secara terancang untuk menanam kebencian rakyat khususnya terhadap kerajaan Perikatan Nasional (PN), kata Menteri Kabinet, Tan Sri Annuar Musa.

Menteri Wilayah Persekutuan itu berkata kewujudan gerakan terancang itu disedari kerajaan dan langkah yang lebih proaktif serta pantas perlu diambil dengan segera bagi menangkis serangan tersebut dengan lebih berkesan.

“Kerajaan mengambil perhatian mengenai perkara ini dan kita nak beritahu bahawa kita sedar ada usaha yang agak terancang untuk menanamkan kebencian kepada kerajaan.

“Kita tahu perkara itu dilakukan secara agak tersusun maka kalau sekiranya kerajaan tidak punya keupayaan untuk membuat penjelasan dalam masa yang pantas dan dengan cara yang berkesan maka kerajaan akan menerima akibatnya,” katanya dipetik semalam semasa Program Prihatin Ramadan 2021 di Perbadanan Putrajaya.

Annuar berkata kerajaan juga sudah menubuhkan satu jawatankuasa untuk memantau dan memperbaiki penyaluran berita yang tepat kepada rakyat supaya tidak terpengaruh dengan berita-berita palsu yang disebarkan oleh pihak tidak bertanggungjawab itu.

“Sebab itu kerajaan memandang serius perkara ini dan satu ‘committee’ telah dibentuk di peringkat menteri, kita akan mengambil tanggungjawab memperbaiki keadaan itu.

“Kita sedar mesej yang benar itu lebih lambat sampai kepada rakyat, jadi itu tidak seimbang antara penyebaran dan penularan berita palsu berbanding dengan fakta sebenar,” katanya lagi.

Kerajaan PN yang sedang berdepan cabaran mengendalikan kes Covid-19 yang semakin meningkat saban hari pada masa sama juga terpaksa menangkis berita-berita palsu yang disebarkan dalam media sosial.

Terbaharu, tuduhan terhadap Malaysia Airlines Berhad berhubung isu pesawat MAS membawa penumpang dari India pada 1 hingga 3 Mei

Pihak MAB membuat laporan polis terhadap dua individu Wan Hilmi Wan Mohd Nor Hilmi dan Muhammad Fahmi Abdullah atas dakwaan yang tular di media sosial membabitkan pesawat MAS membawa penumpang dari India.

Seorang pemandu mendakwa diarah oleh syarikatnya mengambil penumpang dari India untuk dihantar ke sebuah hotel bagi menjalani kuarantin.

Bagaimanapun, beberapa jam selepas terbit penafian daripada Malaysia Airlines dan Wee, Muhammad Fahmi memuat naik status terbaharu sambil menunjukkan bukti dia diarah mengambil penumpang dari India di Lapangan Terbang Antarabangsa Kuala Lumpur (KLIA) Sepang.


Pelaburan diluluskan Malaysia sebanyak RM42.8 bilion: MIDA

Malaysia telah menarik sejumlah RM42.8 bilion (US$10.2 bilion) untuk pelaburan yang diluluskan dalam sektor pembuatan, perkhidmatan dan utama, melibatkan 910 projek antara Januari dan Mac 2022.

Menurut Lembaga Pembangunan Pelaburan Malaysia (MIDA) dalam kenyataan hari ini, pelaburan langsung asing (FDI) kekal sebagai penyumbang utama, sebanyak 65 peratus atau RM27.8 bilion (US$6.6 bilion) manakala pelaburan daripada sumber domestik menyumbang 35 peratus berjumlah RM15 bilion (US$3.6 bilion), lapor Bernama.

“Pelaburan yang diluluskan dalam tempoh ini akan mewujudkan 24,906 pekerjaan baharu di negara ini,” katanya.

Sektor pembuatan terus memainkan peranan penting dalam memacu pemulihan ekonomi negara dalam tempoh tersebut, menyumbang lebih daripada separuh (70.1 peratus) daripada jumlah pelaburan diluluskan sebanyak RM30 bilion (US$7.1 bilion), diikuti sektor perkhidmatan sebanyak RM12.7 bilion (US$3 bilion, 29.7 peratus) dan sektor utama sebanyak RM100 juta (US$40.4 juta, 0.2 peratus).

“Daripada jumlah FDI yang diluluskan, Jerman mendominasi dengan pelaburan berjumlah RM8.9 bilion (US$2.1 bilion, 32 peratus), diikuti Brunei sebanyak RM5.1 bilion (US$1.2 bilion, 18.3 peratus), AS RM3.9 bilion (US$900 juta, 14 peratus), Hong Kong RM3.3 bilion (US$ 800 juta, 11.9 peratus) dan Jepun RM3.2 bilion (US$800 juta, 11.5 peratus),” katanya.

Bagi projek yang diluluskan mengikut negeri, katanya lima negeri utama, iaitu Kedah, Pulau Pinang, Selangor, Sabah dan Johor, menyumbang RM31.8 bilion (US$7.6 bilion, 74.3 peratus) daripada jumlah pelaburan yang diluluskan dari Januari hingga Mac 2022.

Menteri Kanan Perdagangan Antarabangsa dan Industri Datuk Seri Mohamed Azmin Ali berkata Malaysia kekal sebagai destinasi pelaburan yang menarik kepada pelabur global dengan sektor pembuatan mengekalkan kedudukannya sebagai tonggak utama ekonomi bagi 2022 yang menjana kesan pengganda yang ketara kepada pertumbuhan negara.

“Hari ini, kita berbangga mempunyai lebih 5,000 syarikat dari lebih 40 negara yang menjadikan Malaysia sebagai lokasi mereka untuk operasi pembuatan dan perkhidmatan yang berkaitan,” katanya.

Beliau berkata Malaysia akan terus memberi tumpuan kepada pertumbuhan tinggi dan sektor dengan nilai tambah tinggi yang menawarkan peluang pekerjaan yang menarik kepada rakyat Malaysia.

“Sejajar dengan Rancangan Malaysia Ke-12, Malaysia telah memperoleh pelaburan baharu yang berada dalam kedudukan yang baik dengan Aspirasi Pelaburan Nasional (NIA) serta prinsip alam sekitar, sosial dan tadbir urus (ESG) negara.

“Ini akan menjadikan kita berada dalam kedudukan yang baik untuk meraih lebih banyak peluang ekonomi. Kami berharap untuk menyaksikan pertumbuhan yang lebih ketara pada suku kedua 2022,” katanya.


Najib gagal tangguh perbicaraan kes dana 1MDB

Bekas Perdana Menteri Datuk Seri Najib Tun Razak gagal dalam usahanya untuk menangguhkan perbicaraan kes dihadapinya membabitkan dana 1Malaysia Development Berhad (1MDB) yang sedang berlangsung di Mahkamah Tinggi.

Permohonan Najib untuk menangguhkan perbicaraan itu sementara menunggu selesai rayuannya untuk menggugurkan hakim perbicaraan Datuk Collin Lawrence Sequerah itu ditolak Mahkamah Rayuan hari ini, lapor Bernama.

Keputusan itu dibuat panel tiga hakim Mahkamah Rayuan yang terdiri daripada Datuk Hadhariah Syed Ismail, Datuk Ahmad Zaidi Ibrahim dan Datuk S.M. Komathy Suppiah.

Ketika menyampaikan keputusan mahkamah, Hadhariah berkata mahkamah bersetuju dengan Timbalan Pendakwa Raya Kamal Baharin Omar bahawa tiada keadaan istimewa ditunjukkan kepada mahkamah untuk membenarkan penangguhan prosiding itu.

“Kami tidak dapat bersetuju dengan hujahan pemohon (Najib) bahawa rayuan itu akan menjadi batal sekiranya penangguhan itu ditolak. Pada pandangan kami, kepentingan awam menuntut kes itu diteruskan,” katanya.

Beliau berkata perbicaraan itu telah mendengar keterangan 46 saksi selama 173 hari perbicaraan dan dalam keadaan sedemikian tiada alasan kukuh untuk membenarkan penangguhan itu.

Mahkamah mendapati tiada merit dalam permohonan itu dan permohonan itu ditolak, kata hakim itu.

Terdahulu, dalam prosiding itu, peguam Tan Sri Muhammad Shafee Abdullah berkata pihak pembelaan hanya memohon penangguhan tiga tarikh perbicaraan minggu depan dan beliau akan bekerjasama dengan badan kehakiman untuk menyediakan dokumen yang diperlukan supaya rayuan anak guamnya dapat didengar dalam tempoh dua minggu.

Kamal Baharin bagaimanapun membantah dengan mengatakan tiada keadaan istimewa untuk mahkamah membenarkan penangguhan itu dan perbicaraan perlu diteruskan.

Susulan keputusan Mahkamah Rayuan hari ini, perbicaraan di Mahkamah Tinggi yang dijadualkan pada 28 Ogos akan disambung semula.

Najib memfailkan permohonan untuk menangguhkan perbicaraan di Mahkamah Rayuan selepas permohonan penangguhannya ditolak oleh Mahkamah Tinggi pada 18 Ogos.

Bekas Ahli Parlimen Pekan itu memohon di Mahkamah Tinggi pada 14 Ogos untuk menggugurkan Sequerah daripada mendengar kesnya selepas hakim itu mendedahkan bahawa beliau dan bekas peguam 1MDB Jasmine Loo Ai Swan pernah menjadi rakan kongsi dalam sebuah firma guaman.

Pada 12 Julai, Menteri Dalam Negeri Datuk Seri Saifuddin Nasution Ismail mengesahkan Loo ditahan polis pada 7 Julai bagi membantu siasatan berhubung penyelewengan dana 1MDB.

Pada 18 Ogos, Sequerah menolak permohonan Najib supaya beliau menarik diri daripada mendengar ke situ. Hakim itu juga menolak permohonan bekas menteri kewangan itu untuk menangguh sementara perbicaraan 1MDB sementara menunggu rayuan selesai.

Najib memfailkan rayuan di Mahkamah Rayuan pada hari yang sama terhadap keputusan Sequerah itu.

Najib, 70, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Selepas prosiding mahkamah, Muhammad Shafee memberitahu pemberita bahawa pihak pembelaan akan memfailkan permohonan baharu di Mahkamah Persekutuan untuk menangguhkan perbicaraan itu.


Signifikan wanita dalam PRU-15, penentu kemenangan

Statistik yang menunjukkan 50.17 peratus atau 10,622,151 pengundi adalah dalam kalangan wanita memberikan isyarat tersendiri pada Pilihan Raya Umum ke-15 (PRU-15).

Data yang diambil sehingga 9 Oktober 2022 itu juga menunjukkan bahawa pengundi wanita paling ramai direkodkan di Kedah dan Pulau Pinang.

Kira-kira 123 Parlimen didominasi oleh pengundi wanita berbanding lelaki. Ini cukup jelas menunjukkan suara wanita merupakan suara penentu. Oleh kerana wanita adalah majoriti pengundi pada PRU15, kehadiran mereka hendaklah bergerak pantas mengikut arus perdana.

Peranan wanita dalam PRU-13 tidak harus dipandang ringan oleh mana-mana parti yang bertanding.

Jadi bagaimana untuk menambat hati pengundi wanita?.

Parti-parti yang bertanding secara tradisinya akan mendekati kaum wanita lebih daripada setakat memastikan mereka menghadiri ceramah.

Walaupun kini semakin ramai wanita yang turut mendengar ceramah semasa kempen pilihan raya, namun kebanyakan mereka masih lebih selesa untuk berada di rumah menjadi pemerhati dan penilai senyap.

Kempen yang menjurus kepada pendekatan peribadi lebih dekat di hati wanita dan berkesan seperti kunjungan ke rumah atau bertemu di lokasi-lokasi yang biasa dikunjungi wanita seperti di pasar dan rumah persatuan.

Mana-mana parti bertanding harus bijak memberi penerangan daripada segi fakta yang mudah difahami terutama perkara yang dekat dengan wanita seperti soal kesejahteraan keluarga, keamanan negara, pendidikan anak, hak wanita dan pekerja, isu sosial mahupun ekonomi keluarga untuk menawan hati mereka.

Mereka mudah menerima maklumat untuk dipertimbangkan dan fakta yang diyakini itu kemudian akan disebar pula dalam kalangan mereka.

Wanita tidak suka kepada sebarang bentuk tindakan yang agresif hingga menimbulkan kekecohan. Sebab itu perayu undi atau jentera kempen dalam kalangan wanita lebih sesuai untuk menawan hati pengundi wanita berbanding lelaki.

Walaupun pelbagai kaedah kempen digunakan pada masa kini termasuk melalui media baharu dan sosial untuk menambat hati pengundi, namun kaedah konvensional iaitu kunjungan rumah ke rumah masih memberi kesan yang diingini dalam menambat hati pengundi wanita.

Wanita yang bekerja juga boleh ditemui melalui cara ini pada hujung minggu.

Pertemuan sebegini, bercerita dan memujuk pengundi wanita yang dilakukan sejak dahulu lagi ternyata mampu menyentuh wanita untuk membuat penilaian dan pertimbangan.

Namun keberkesanan taktik berkempen dari rumah ke rumah juga bergantung kepada sejauh mana pembawaan diri perayu undi berkenaan sama ada mampu mempengaruhi atau sebaliknya yang melibatkan kemahiran berkomunikasi .

Dalam pada itu, kempen rumah ke rumah tidak perlu memakan masa yang lama agar tidak mengganggu urusan dan tugasan tuan rumah.

Paling utama perayu undi tidak harus memandang rendah wanita yang dikunjungi mereka, kerana kebanyakan wanita ini terpelajar, mereka tahu apa yang berlaku dan sedar mengenai kepentingan dan hak mereka sebagai pengundi.

Buktinya, kaum wanita jugalah yang paling awal berada di pusat mengundi di kebanyakan tempat pada hari pengundian untuk menunaikan hak mereka.

Sementara itu, Menurut Pengasas Akademi Dr Har, Datuk Dr Harlina Halizah Siraj dalam satu kenyataan, dalam PRU15 kali ini, wanita Malaysia tidak mahu lagi menjadi peserta pasif proses pendemokrasian negara.

“Dengan penguasaan ilmu pengetahuan dan teknologi digital, pendedahan politik meluas dan penyertaan aktif dalam semua peringkat eksekutif dan kehakiman negara, wanita Malaysia menuntut lonjakan peningkatan ketara wanita dalam bidang legislatif pula.

“Wanita Malaysia tidak mahu lagi ketinggalan, di mana suara mereka tidak diwakili dan kebajikan mereka tidak diperjuangkan sepenuhnya,” katanya.

Malahan sudah terbukti bagaimana gaya dan ciri kepimpinan bercirikan kewanitaan (feminin) telah berjaya mengharungi cabaran getir pandemik Covid-19 yang melanda dunia.

Dalam satu artikel Harvard Business Review (HBR) berjudul Feminine Values Can Give Tomorrow’s Leaders an Edge yang ditulis oleh John Gerzema pada tahun 2013, lapan daripada sepuluh kompetensi utama pemimpin masa kini yang disenaraikan oleh 64,000 orang responden dalam satu kajian yang melibatkan banyak negara di dunia, adalah merupakan karakteristik bercirikan feminin (ekspresif, merancang untuk masa depan, munasabah, setia, bersifat anjal, sabar, intuitif dan suka berkolaboratif) sementara hanya dua sahaja karakteristik bercirikan maskulin (tegas membuat keputusan muktamad dan keliutan/resilience).


Khairy kritik ucapan dasar Zahid

Bekas calon Presiden UMNO pada pemilihan parti itu pada 2018 lalu, Khairy Jamaluddin mengkritik Ucapan Dasar Presiden Datuk Seri Ahmad Zahid Hamidi ketika merasmikan Perhimpunan Agung UMNO hari ini, yang disifatkannya tidak menyeluruh.

Antara lain, Menteri Kesihatan itu berkata Zahid tidak menyentuh beberapa isu yang rakyat hendak tahu apa akan dilakukan UMNO jika menang Pilihan Raya Umum Ke-15 kelak.

Khairy dalam temu bual bersama Astro Awani hari ini berkata ucapan dasar Zahid mempunyai kelompongan kerana tidak menyentuh beberapa isu yang melanda negara dan usaha pemulihan secara mendalam, khususnya pendidikan, kesihatan awam dan peralihan ke fasa endemik.

“Sebab itu penyelesaian kita apakah yang bakal ditawarkan oleh UMNO mestilah sesuatu yang menarik kepada rakyat. Kalau sekiranya tawaran kita pun belum lagi lengkap, macam mana kita nak kembalikan mandat dalam pilihan raya.

“Kita kena keluarkan sesuatu yang memberi harapan kepada rakyat bahawa UMNO tahu bahawa inilah perkara-perkara yang perlu diutamakan dari segi dasar kerajaan, dari segi program kerajaan untuk memulihkan negara kita,” katanya.

Khairy juga memberi contoh kelompongan yang tidak digariskan sepenuhnya oleh Zahid dalam ucapan dasar itu berkaitan negara yang kini berdepan dengan generasi yang terjejas dari segi pendidikan.

Menurutnya sepatutnya perlu digariskan apa yang akan dilakukan terhadap generasi itu.

“Contoh pendidikan. Kita berdepan dengan satu lost generation. Generasi yang hilang sebab dua tahun terjejas pendidikan mereka. Kita kena ada satu program di mana mereka yang hilang peluang pendidikan selama dua tahun ini dapat betul-betul touch up dari segi kompetensi mereka, dari segi asas pendidikan mereka.

“Jadi perkara ini mestilah menjadi… bagaimana kita nak merapatkan lagi jurang pendidikan yang telah diperluaskan disebabkan pandemik Covid-19. Perkara itu perlu dibentangkan sebagai antara asas hala tuju. Yang kedua kita melihat dalam pandemik… saya sebagai Menteri Kesihatan.

“Jadi ini isu yang rakyat nak dengar daripada Perhimpunan Agung UMNO, bukan hanya soal nak berubah, nak kembalikan mandat dan sebagainya. Itu kita faham. Tetapi juga bila kita kata kita nak bubarkan Parlimen ataupun kembalikan mandat, what is the solution,” katanya.

“Jadi saya nampak sebelum kita selesai… dalam parti apakah akan menjadi… bukan hanya manifesto… tetapi juga apakah akan menjadi tawaran kita kepada rakyat. Point di sini adalah banyak lagi kerja sebelum kita nak sampai ke tahap pilihan raya,” katanya lagi.

Berhubung perjanjian persefahaman (MoU) kerajaan dan pembangkang, Khairy yang juga Ahli Parlimen Rembau berkata dari sudut kerajaan, Perdana Menteri dan menteri-menteri daripada UMNO semuanya mengutamakan soal pemulihan negara.

“Ada kelompongan dalam amanah (ucapan dasar) adalah tiada sentuhan berkenaan dengan pemulihan yang sedang berlaku. Pemulihan peralihan dari sudut ekonomi kita melihat sudah pun mula menampakkan bibit-bibitnya.

“Jadi dalam hal ini soal MoU ini salah satu tujuannya adalah menstabilkan negara bagi membolehkan pemulihan dilakukan. Yang kedua, adalah untuk memastikan bahawa reformasi institusi dapat dilaksanakan, terutamanya contoh akta lompat parti dan sebagainya.

“Walaupun masih lagi ada pertelingkahan yang kecil di Parlimen, tetapi dari sudut semangatnya untuk mencari solusi yang bipartisan yang dikongsi bersama oleh semua parti adalah sangat-sangat tinggi.

“Dan saya rasa kita perlu memanfaatkan MoU yang bersejarah ini untuk reformasi, institusi dan kestabilan… untuk pemulihan negara dapat dilaksanakan,” katanya.

Terdahulu dalam ucapannya, Zahid mempersoalkan adakah MoU itu akan disambung lagi sebagaimana dikehendaki pembangkang.

Menurut Zahid UMNO seharusnya sedar bahawa pihak lawan tidak pernah berhenti daripada berusaha untuk menghancurkan parti itu.

“Apabila mereka bersetuju untuk menandatangani Memorandum Persefahaman, ia bererti mereka ada muslihat tertentu. Saya percaya, mereka menerima kita, kerana mereka tahu itulah cara mereka boleh membunuh kita. They never love us! Bacalah perlembagaan setiap parti lawan kita.

“Sedarlah! You are sleeping with your enemies. Mereka menyimpan belati dalam selimut kita. Apakah kita mahu menyambung MOU itu lagi?,” soalnya sambil menyerahkan jawapan kepada Ismail Sabri.


MP PAS gesa batal kebenaran cabutan 22 kali judi

Kerajaan digesa supaya membatalkan kelulusan kepada syarikat judi untuk membuat 22 kali cabutan khas tahun ini dan bertegas supaya menolak kebenaran tersebut.

Gesaan tersebut dibuat seorang Ahli Parlimen PAS (MP Pasir Mas) Ahmad Fadhli Shaari yang menyifatkan tindakan memberi kelulusan itu akan menimbulkan tentangan hebat sekiranya masih diteruskan juga, disamping ia akan memberi kesan buruk terhadap aspek sosial rakyat khususnya mereka yang beragama Islam.

“Saya berdiri di sini untuk menyatakan bahawa kerajaan wajib untuk menarik balik langkah ini sebelum berdepan dengan tentangan lebih hebat sama ada di dalam dewan ini atau di luar sana, kerana judi – dalam apa bentuk sekali pun – akan menyebabkan kesan jangka pendek dan panjang terhadap keberkatan hidup rakyat,” katanya di Dewan Rakyat hari ini.

Timbalan Ketua Pemuda Perikatan Nasional (PN) itu berkata kerajaan tidak boleh memberi alasan untuk menghalalkan keputusan tersebut yang disifatkan tidak akan diterima masyarakat.

“Walau apa pun hujahnya, (kadar kekecapan cabutan khas) judi tidak boleh dinaikkan,” katanya lagi.

Kerajaan baru-baru ini mengesahkan memberi izin kepada semua syarikat perjudian untuk melakukan 22 kali cabutan khas sepanjang tahun ini berbanding ketetapan dibuat Pakatan Harapan (PH) selepas gabungan itu menguasai Putrajaya pada 2018.

Asalnya cabutan khas itu memang diadakan 22 kali setahun namun dikurangkan kepada 11 kali pada 2019 dan hanya lapan kali pada 2020.

Terdahulu, seorang Ahli Jawatankuasa PAS Pusat yang juga MP Bachok, Nik Abduh Nik Abdul Aziz juga turut mengkritik keizinan yang diberikan Kementerian Kewangan itu.


PAS tidak boleh dijadikan rumah tumpangan politik: Hadi

Tan Sri Abdul Hadi Awang menyatakan pendirian PAS tidak boleh dijadikan rumah tumpangan politik demi semata-mata kepentingan pihak tertentu yang mahu mempergunakan mereka untuk mendapatkan sokongan.

Kenyataan Presiden PAS itu selepas veteran DAP, Lim Kit Siang yang mencadangkan supaya mereka menyertai kerajaan campuran yang diketuai Perdana Menteri Datuk Seri Anwar Ibrahim baru-baru ini dan meninggalkan Perikatan Nasional (PN).

“Maka, PAS tidak boleh dijadikan rumah tumpangan politik sementara waktu atau laksana bola yang boleh ditendang oleh pihak lain dengan mudah atau untuk berniaga politik dengan janji pangkat, harta dan takhta,” katanya dalam satu kenyataan hari ini.

Menurut Hadi, PAS mengadakan kerjasama dengan pihak lain atas titik persamaan kemanusiaan dan keadilan kepada semua tanpa melanggar sempadan prinsip Islam dan konsep yang menjadi kewajipan PAS.

“Apabila ada pihak yang melanggar dasar PAS atau memaksa PAS keluar daripada landasan Islam atau melanggar konsep yang wajib seperti kewajipan menegakkan negara Islam atau konsep amar ma‘ruf dan nahi munkar atau ancaman terhadap Islam dan penganutnya oleh pihak lain, maka PAS tidak teragak-agak membatalkan kerjasama atau keluar daripada pakatan politik tersebut.

“Sikap PAS pula tidak jumud tanpa perubahan apabila berlakunya perubahan sikap dan keadaannya. Maka, ada parti yang berulang kali berhubung dan memutuskan hubungan dengan PAS.

“PAS lebih mengutamakan sikap berkebajikan terhadap semua pihak, termasuk terhadap mereka yang pernah bermusuh atau sedang bermusuh atau paling bermusuh, kerana pendekatan tersebut menjadi salah satu cara untuk memperkenalkan Islam kepada pihak lain yang menjadi kebajikan terbaik,” ujarnya lagi.

Berbeza dengan pentadbiran mana-mana kerajaan, Hadi berkata PAS juga tidak mengamalkan sikap politik berdendam.

“PAS melaksanakan kewajipannya dengan penuh kesabaran dan tanpa menyimpan dendam, apabila berada dalam kerajaan pusat dan ketika memerintah kerajaan negeri yang dapat disaksikan oleh ramai kalangan.

“Sebaliknya, PAS pula menjadi sasaran pihak lain yang menipu, menyekat dan menentangnya secara terbuka dan bersembunyi. Namun begitu, PAS tidak sekali-kali membalas dendam apabila berkuasa.

“Sebaliknya, PAS dihalang daripada berkuasa mengikut prinsip Perlembagaan Persekutuan atau demokrasi dalam keadaan tekanan antarabangsa menghalang kemaraan Islam yang diwarnakan hijau melalui demokrasi yang bersikap ‘double standard’,” ujarnya lagi.


Mukhriz bidas pemimpin UMNO membisu dalam isu tanah Kampung Baru

Ahli Parlimen (MP) Jerlun, Datuk Seri Mukhriz Mahathir membidas pemimpin UMNO yang sebelum ini mempertahankan tanah di Kampung Baru yang membisu dalam isu pengambilan tanah melibatkan penduduk disitu baru-baru ini.

Mukhriz membangkitkan berhubung tawaran RM3,000 kaki persegi yang mahu diberikan kepada penduduk Kampung Baru tetapi sebaliknya penduduk yang diambil tanah mereka baru-baru ini hanya dibayar RM400 sekaki persegi.

“Apa sudah jadi dengan tawaran RM3,000 sekaki persegi untuk penduduk Kampung Baru?” soalnya di Dewan Rakyat hari ini.

Beliau membuat perbandingan dengan tawaran harga yang dibuat semasa pentadbiran kerajaan Pakatan Harapan (PH) sebelum ini yang lebih tinggi berbanding nilai yang dibayar kepada penduduk Kampung Baru yang menjadi kecoh di media sosial baru-baru ini“Projek Pembangunan Kampung Baru yang bernilai RM84 juta. Saya tahu di bawah Kementerian Wilayah Persekutuan juga ada peruntukkan iaitu RM36 juta di bawah Perbadanan Pembangunan Kampung Baru.

“Zaman PH (Pakatan Harapan) dulu, PH telah menawarkan kepada pemilik tanah RM850 persegi dan dinaikkan kepada RM1,000 sekaki persegi,” katanya lagi.

Menurut Mukhriz, pembangkang ketika itu termasuk MP Bera, Datuk Seri Ismail Sabri Yaakob; MP Ketereh, Tan Sri Annuar Musa dan MP Pekan, Datuk Seri Najib Razak mengatakan kerajaan tidak boleh menggunakan akta pengambilan tanah di Kampung Baru kecuali untuk membina kemudahan untuk orang ramai seperti hospital dan sebagainya.

“Mereka ini juga mendesak kerajaan membayar RM3,000 sekaki persegi kononnya tawaran RM1,000 satu penganiayaan kepada masyarakat Melayu yang menetap di situ.

“Hari ini, kita terima berita penduduk Kampung Bharu diarah mengosongkan unit mereka di Flat PKNS dan di rumah tanah persendirian dan kerajaan Barisan Nasional (BN) yang kononnya pembela orang Melayu itu hanya menawarkan RM400 sekaki persegi. Jadi saya hendak tanya apa sudah jadi pada tawaran RM3,000 dulu?” soal beliau lagi.

Ujarnya lagi, kerajaan yang dipimpin Perdana Menteri (PM) dari UMNO tidak perlu beretorik lagi dan menggesa mereka menunaikan janji untuk membayar RM3,000 sekaki persegi.

“Jika ini caranya, tidak mengejutkan tanah rizab orang Melayu hanya tinggal 12 peratus .

“Saya harap kerajaan ini bukan hanya retorik sahaja iaitu ‘put your money where your mouth is’ yang bermaksud untuk BN mengotakan janjinya menawarkan RM3,000 sekaki persegi,” katanya lagi.

Sebelum ini, beberapa MP UMNO membidas kerajaan Pakatan Harapan (PH) yang menawarkan pampasan RM1,000 sekaki persegi tetapi selepas menjadi dominan dalam kerajaan pusat, lain pula ceritanya.

Pada Julai 2021 lalu, penduduk di Kampung Sungai Baru, Kampung Baru mula menerima surat Warta Seksyen 8, Akta Pengambilan Tanah 1960 yang memaksa mereka keluar dari tanah itu dengan pampasan.

Menurut laporan, pada 0g0s 2021 pula, tuan tanah yang terlibat diwajibkan menghadiri perbicaraan pertama pengambilan tanah dalam bulan itu juga.

Beberapa penduduk juga menunjukkan bukti surat warta kepada media berhubung arahan ke perbicaraan dan arahan keluar dari tanah mereka itu.

Persoalannya, mengapa begitu tergesa-gesa langkah pengambilan tanah ini dilaksanakan, malah nilai RM400 sekaki itu jika dibandingkan adalah terlalu rendah dan tidak masuk akal.

Malah, penduduk di Kampung Baru juga mengeluh dengan layanan pihak berkuasa yang agak keterlaluan dan seakan menghina mereka.

Pihak pemaju menampal notis Borang E oleh Pentadbir Tanah Wilayah Persekutuan Kuala Lumpur di dinding-dinding rumah buruk di Kampung baru bagi memberitahu tentang pengambil tanah mereka bermula dengan siasatan.

Notis yang ditampal di dinding rumah tentang proses pengambilan tanah penduduk Kampung Baru.


Bot karam, 60 pelarian hilang di laut Tunisia

Lebih 60 pelarian dari negara sub-Sahara hilang di laut Tunisia sejak Sabtu, selepas dua kapal dalam perjalanan ke Eropah karam, kata pihak berkuasa tempatan dan Palang Merah.

Tunisia dan jirannya Libya adalah dua pusat utama pelarian menaiki kapal dengan kadar bayaran tertentu untuk melintasi perairan Afrika Utara ke negara-negara Eropah, terutama Itali.

Dalam tempoh Januari hingga Jun lalu pertubuhan antarabangsa mengenai pelarian melaporkan 880 individu terbunuh dalam usaha untuk tiba di Eropah dari Afrika Utara.

Sejak awal musim panas lalu, jumlah pelarian yang cuba menyeberangi lautan menggunakan kapal meningkat susulan keadaan cuaca yang baik dan keadaan laut yang lebih tenang, namun jumlah mereka yang hilang juga turut bertambah.

Semalam sahaja pengawal pantai Tunisia menemukan 21 mayat pelarian di perairan negara itu selepas sebuah bot pesah dan tenggelam pada Ahad tidak jaug dari bandar pelabuhan Sfax.

“Dua puluh satu mayat pelarian ditemukan di laut selepas bot mereka karam 4 Julai lalu manakala 50 lagi diselamatkan,” kata jurucakap Pengawal Kebangsaan, Houcem Eddine Jebabli.

Katanya semua pelarian itu adalah dari negara sub-Sahara yang cuba menuju ke Eropah.

Pada Sabtu, Pertubuhan Bulan Sabit Merah Tunisia melaporkan 43 pelarian hilang apabila bot membawa lebih 120 orang tenggelam di perairan berhampiran Zarzis.

Sebanyak 84 daripada mereka diselamatkan dan mereka dikatakan dapatng dari perairan Libya. – Agensi


Tular video solat luar surau langgar SOP, polis tak dihubungi awal

Pihak polis tidak dihubungi lebih awal untuk mengawal keadaan ratusan warga asing melanggar prosedur operasi standard (SOP) di luar sebuah surau di Taman Pelangi, Juru awal pagi tadi.

Ketua Polis Pulau Pinang, Datuk Mohd Shuhaily Mohd Zai mengesahkan menerima maklumat berhubung satu rakaman video yang tular melibatkan kira-kira 200 warga asing menunaikan solat di luar surau itu dan menjelaskan keadaan tersebut berlaku selepas pintu pagar ditutup pihak surau memandangkan kapasiti 100 jemaah sudah penuh.

Sebelum solat sunat pagi tadi, katanya, pengurusan surau itu hanya membenarkan 100 jemaah masuk, manakala jemaah lain diminta pulang dan menutup pintu pagar.

Tetapi, katanya, pihak surau terpaksa akur dengan sensitivi, apabila jemaah yang tidak dibenarkan masuk, bertindak bersolat di luar surau dengan penjarakan fizikal.

“Tetapi, ketika itu pihak surau tidak menghubungi kami untuk mengawal keadaan,” katanya lapor Free Malaysia Today (FMT) hari ini.

Beliau turut memohon maaf atas kegagalan mengesan perkara tersebut lebih awal.

“Saya juga ingin mengambil kesempatan dengan meminta semua pengerusi surau dan masjid, sekiranya ada lagi yang enggan mematuhi SOP, terutamanya dalam tiga hari ini, iaitu hari tasyrik, sila hubungi polis,” katanya.

Terdahulu, tular satu video memaparkan ratusan individu dipercayai warga asing menunaikan solat sunat Aidiladha di kawasan tempat letak kereta dan tepi jalan sebuah surau di Taman Pelangi kira-kira 8.30 pagi.

Shuhaily berkata, pihaknya sedang mengesan jemaah terbabit bagi membantu siasatan mengikut Seksyen 269 Kanun Keseksaan.

Katanya, kawasan itu mempunyai kira-kira 70% warga asing daripada 8,000 penduduk dan rakaman video itu jelas menunjukkan mereka ialah warga asing.

“Justeru, polis meminta penduduk sama-sama membantu mengesan mereka yang hadir dan kita akan cuba mengenal pasti mereka menerusi video yang tular itu,” ujarnya lagi.


‘Saya bangun pagi tadi saya masih MB Terengganu’

Datuk Seri Ahmad Samsuri Mokhtar mengingatkan individu tertentu mengenai dosa menyebar fitnah sambil berkata beliau masih Menteri Besar Terengganu.

Beliau menyifatkan isu pertukaran Menteri Besar Terengganu yang hangat diperkatakan bukan satu masalah besar dan menyerahkan kepada pihak polis untuk menyiasat laporan sebuah portal yang dikatakan berunsur fitnah berhubung perkara itu.

“Saya rasa saya bangun pagi tadi saya masih lagi menteri besar walaupun ada gambar 10 orang jadi menteri besar yang bertukar setiap jam,” katanya berseloroh hari ini.

Terdahulu beliau menziarahi keluarga Allahyarham Jusoh Muda, 83, yang meninggal dunia pagi tadi, selepas mengalami lecur pada badan dan kaki dalam kebakaran rumah di Kampung Losong Haji Su pada Isnin lalu.

Selasa lepas, PAS Terengganu membuat laporan polis terhadap laporan sebuah portal berita pro pembangkang berhubung artikel yang mendakwa kedudukan Menteri Besar Terengganu yang tersepit antara masalah dengan istana dan usaha pimpinan lain dalam parti itu untuk mengambil alih tempat beliau.

Setiausaha Politik Menteri Besar, Muhyiddin Abdul Rashid berkata beliau membuat laporan polis itu setelah mendapati kandungan berita berkenaan bersifat fitnah, tidak benar dan berniat jahat terhadap kredibiliti Ahmad Samsuri.

Katanya, antara laporan portal berkenaan hari ini antara lain menyebut kedudukan Menteri Besar Terengganu kini tersepit antara masalahnya dengan pihak istana dan juga usaha lain dalam PAS untuk mengambil alih tempat beliau.


Malaysia hanya benar ganja diguna untuk perubatan bukan rekreasi: KJ

Menteri Kesihatan Khairy Jamaluddin memberi jaminan bahawa kerajaan tidak akan membenarkan ganja digunakan untuk tujuan rekreasi di Malaysia.

Khairy berada di Thailand untuk lawatan kerja empat hari bagi mengkaji amalan, kaedah penanaman, penyelidikan dan penggunaan kanabis untuk tujuan perubatan.

“Saya berada di Bangkok untuk memahami dengan lebih lanjut bukti klinikal dan rangka kerja kawal selia.

“Julai lalu, saya telah menyatakan bahawa satu rangka kerja berhubung pendaftaran produk cannabidiol (CBD) tertentu dijangka akan diumumkan pada akhir tahun ini,” katanya dalam kenyataan di Facebook beliau semalam.

Menurutnya sebagai negara pertama di Asia Tenggara yang menerajui usaha membenarkan penanaman dan pemilikan kanabis untuk tujuan perubatan, Thiland merupakan contoh yang baik untuk dijadikan rujukan berkenaan hal ini.

“Jika bukti klinikal menunjukkan bahawa kanabis adalah selamat dan berkesan untuk tujuan perubatan, kita akan merangka satu dasar yang ketat mengenai penggunaannya di negara kita.

“Bagaimanapun, saya beri jaminan bahawa pengambilan kanabis untuk tujuan rekreasi – tidak dipertimbangkan,” katanya lagi.

Catatan itu turut memuatkan gambar Khairy bersama Menteri Kesihatan Thailand Anutin Charnvirakul di sebuah pusat penyelidikan kanabis – Pertubuhan Farmaseutikal Kerajaan Thailand.

“Bersama rakan saya, Timbalan Perdana Menteri yang juga Menteri Kesihatan Awam, Anutin Charnvirakul menunjukkan produk CBD Thailand.

“Mereka telah membenarkan kanabis untuk tujuan perubatan,” kata Khairy.

Khairy turut melawat Siam Cannabis Land di Pattaya, dan beliau diberi taklimat serta melawat rumah hijau dan ladang penanaman terbuka yang menanam pelbagai jenis kanabis.

Projek bandar kanabis seluas 350 ekar dijangka memberi tumpuan kepada pembangunan produk kesihatan dan perkhidmatan perubatan yang komprehensif.

Pada 9 Jun, Thailand menjadi negara Asia Tenggara pertama yang membenarkan penanaman dan pemilikan kanabis untuk tujuan perubatan.

Pentadbiran Makanan dan Ubat-ubatan (FDA) Thailand mengeluarkan kanabis yang mengandungi tidak melebihi 0.2 peratus tetrahydrocannabinol (THC) daripada senarai narkotik yang diharamkan.

Bagaimanapun, pemilikan kandungan yang diekstrak seperti minyak dan hidangan seperti makanan dan minuman mengandungi lebih daripada 0.2 peratus THC masih diharamkan di Thailand.

THC adalah sebatian psikoaktif utama yang terdapat dalam kanabis.


UMNO tak bersih walaupun Najib sudah dipenjara, kata Dr Mahathir

Bekas Presiden UMNO paling lama dalam sejarah politik negara yang kini menjadi pembangkang, Tun Dr Mahathir Mohamad berkata parti itu tidak lagi bersih walaupun Datuk Seri Najib Razak kini dipenjarakan.

Beliau yang memimpin UMNO selama 22 tahun berkata budaya parti itu sekarang bukan sewaktu ianya ditubuhkan setelah dihancurkan dengan kepercayaan bahawa ‘Cash is King’.

Malah, menurutnya pucuk pimpinan UMNO sekarang terkenal di seluruh dunia sebagai perasuah, pencuri berbilion-bilion duit negara, penyalahgunaan kuasa, perosak pentadbiran negara dan penghancur parti itu sendiri.

“Ini bukan parti UMNO lagi. Sebab itu UMNO perlu dikalahkan dan diganti dengan parti Melayu yang memegang kuat kepada prinsip perjuangan orang Melayu untuk bangsa, negara dan agama.

“Saya, bekas Presiden UMNO dan ahli UMNO di waktu ia ditubuh pada 1946, menyeru supaya parti yang bernama UMNO sekarang ini ditolak sepenuhnya. Saya sedih. Tetapi yang benar saya perlu terima. Parti saya dahulu sudah hancur kerana kepercayaan bahawa “Cash is King”.

“Selama 22 tahun saya memimpin UMNO sebagai Presidennya. Sekarang saya menentang UMNO dan berusaha supaya kerajaan pimpinan UMNO dikalahkan dan UMNO tidak lagi menjadi Kerajaan Malaysia,” kata bekas Perdana Menteri selama 22 tahun itu dalam kenyataan hari ini.

Dr Mahathir yang juga Ahli Parlimen Langkawi itu berkata UMNO sekarang sudah beralih menjadi parti perasuah secara total – dari puncak pimpinan sehingga ke akar umbi.

“Rasuah, sogokan duit dibuat sehingga ahli Majlis Tertinggi, ketua bahagian, ketua cawangan, ahli biasa semua terlibat dengan rasuah tanpa malu. Walaupun ahli boleh singkir pemimpin yang menyeleweng, tetapi mereka tidak guna Perlembagaan UMNO untuk bersihkan parti.

“Sebaliknya mereka teruskan sokongan kuat kepada Presiden yang akhirnya di dapati bersalah dan di penjara.

“Mereka (ahli UMNO) nafi, tetapi rakyat tahu mereka berkongsi duit yang dicuri, duit haram. Ramailah pemimpin UMNO yang memiliki sampai dua billion ringgit. Wakil rakyat, menteri pun biasanya tidak boleh ada duit sebanyak ini,” katanya.

Dr Mahathir berkata sebab itu kita membaca laporan berkenaan dengan berbillion duit 1MDB hilang, enam billion untuk buat enam buah kapal LCS hilang tanpa satu pun kapal dibina.

Menurutnya Najib telah didedahkan memiliki RM2 bilion di dalam akaun banknya, tetapi mendakwa ia adalah derma daripada Raja Arab Saudi.

Katanya, Peguam Negara yang dipilih Najib tidak menyiasat sepenuhnya punca wang itu tetapi mengisytiharkan bekas Perdana Menteri itu tidak melakukan apa-apa kesalahan.

“Sebaliknya apabila Najib dibicara, dia didapati bersalah, didenda dua ratus sepuluh million Ringgit, dipenjara 12 tahun.

“Pimpinan dan ahli UMNO menuduh kononnya Najib dianiaya. Konon mahkamah tidak adil. Ini berkenaan seorang yang dibicara selama empat tahun; oleh tiga mahkamah dan sembilan hakim. Tidak ada kes seperti ini dalam sejarah negara. Semua hakim bersetuju Najib salah.

“Dan semua perlakuan ini diterima, disokong dan dipertahan oleh UMNO. Pendirian dan sikap UMNO menunjuk seluruh parti itu tidak lagi berpegang kepada prinsip perjuangan untuk bangsa, negara dan agama,” katanya.


Tujuh kematian semalam, kes aktif hampiri 60,000

Jumlah kematian akibat komplikasi Covid-19 di seluruh negara sejak wabak itu melanda negara awal 2020 lalu, meningkat sedikit apabila tujuh pesakit meninggal dunia semalam.

Kementerian Kesihatan (KKM) memaklumkan sehingga kini negara mencatat 31,985 kes kematian, termasuk 6,447 pesakit yang meninggal dunia sebelum sempat dirawat di hospital.

Menurut statistik laman sesawang Covidnow yang dikemas kini tengah malam tadi, lima negeri – Johor, Pahang, Perak, Selangor dan Terengganu – mencatat kes kematian semalam.

Johor dan Selangor masing-masing mencatat dua kes, manakala satu kes dilaporkan di Pahang, Perak dan Terengganu.

Hingga kini, 10 negeri kekal merekodkan kes kematian melebihi 1,000 dengan Selangor mencatat 10,059, diikuti Johor (3,919); Sabah (2,831); Kuala Lumpur (2,701); Kedah (2,186); Pulau Pinang (1,769); Sarawak (1,622); Perak (1,438); Negeri Sembilan (1,335); dan Kelantan (1,278).

Sehingga semalam negara merekodkan 2,876,324 kumulatif kes positif, dengan 2,787,187 pesakit telah sembuh, dan 57,152 kes masih aktif, bertambah 2,372 berbanding kelmarin.

Daripada jumlah kes aktif itu, seramai 49,787 pesakit menjalani kuarantin di rumah; 4,211 ditempatkan di PKRC; 3,041 dimasukkan ke hospital; dan 113 pesakit dirawat di unit rawatan rapi (ICU) dengan 59 daripadanya memerlukan alat bantuan pernafasan.

Selangor kekal menjadi negeri tertinggi mencatat jumlah kes positif iaitu sebanyak 816,973 kes dengan 791,829 pesakit telah sembuh, 10,059 kes kematian, dan 15,085 kes masih aktif.

Seramai 14,057 pesakit Covid-19 di Selangor menjalani kuarantin di rumah; 371 ditempatkan di PKRC; 637 dimasukkan ke hospital dan 20 dirawat di ICU, dengan sembilan daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 1 Februari 2022.


Azlan sedia ganti Shahidan jaga UMNO Perlis

Datuk Seri Shahidan Kassim berdepan tempias apabila timbul desas-desus mengatakan beliau akan diganti Datuk Seri Azlan Man sebagai Pengerusi Badan Perhubungan UMNO Perlis.

Azlan yang juga Menteri Besar dan juga penyokong kuat Presiden UMNO, Datuk Seri Ahmad Zahid Hamidi di Perlis, bagaimanapun tidak menafikan atau mengiyakan desas-desus itu.

Beliau yang juga Ketua UMNO Bahagian Kangar berkata, segala keputusan akan dibuat oleh kepemimpinan parti.

“Saya tidak tahu, ini bukan keputusan saya dan itu adalah pertimbangan pihak yang berkuasa dalam kepimpinan parti,” katanya di Kangar, hari ini ketika diminta mengulas desas-desus itu.

Beliau mengakui berlaku perpecahan di kalangan ahli UMNO di Perlis berikutan perbezaan pendapat beliau yang menyokong usul tidak bekerjasama dengan Bersatu bagi menghadapi Pilihan Raya Umum Ke-15 (PRU15) nanti.

Sementara Shahidan pula lantang menyatakan pendirian akan terus bekerjasama dengan PAS dan Bersatu.


UMNO Sabah juga tolak pendirian Zahid, kekal bersama GRS

Datuk Seri Bung Moktar Radin memaklumkan bahawa UMNO Sabah tidak bersekongkol dengan pendirian Presiden parti Datuk Seri Ahmad Zahid Hamidi dalam menarik balik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

Sebaliknya beliau berkata UMNO Sabah kekal dengan pendirian bersama rakan komponen dan Parti Bersatu Sabah (PBS) untuk mempertahankan Gabungan Rakyat Sabah (GRS).

Pengerusi Badan Perhubungan UMNO Sabah itu berkata pendirian UMNO negeri itu telah dimaklumkan ketika bertemu Ketua Menteri yang juga Pengerusi GRS Datuk Seri Hajiji Noor.

“Kita tetap mempertahankan GRS dan terus menghormati mandat rakyat. Kita baru sahaja mengadakan Pilihan Raya Negeri (PRN) dan Kerajaan GRS masih berfungsi bagi menjalankan tugas kesejahteraan demi rakyat Sabah,” katanya mengulas pendirian Zahid pada sidang media selepas mesyuarat Majlis Tertinggi (MT) UMNO malam tadi.

Memetik laporan Astro Awani Bung Moktar bagaimanapun tidak mengulas lanjut berhubung senario politik semasa yang berlaku di Semenanjung sebaliknya menetapkan Sabah tetap mempertahankan intitusi pentadbiran sedia ada.

Zahid awal pagi tadi menyatakan pendiriannya menarik balik sokongan kepada kepemimpinan kerajaan PN dan Muhyiddin berkuat kuasa serta-merta.

Bagaimanapun bekas Setiausaha Agung Barisan Nasional (BN), Tan Sri Annuar Musa menyifatkan kenyataan Zahid tersebut menyeleweng daripada topik perbincangan yang berjalan malam tadi atau dalam erti kata lain yang dibincang tapi lain pula yang keluar dari mulutnya semasa membaca perutusan sidang media itu.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli MT yang menyatakan kenyataan media Presiden tidak menggambarkan keputusan mesyuarat MT,” katanya dalam satu kenyataan.

Malah, Annuar mendedahkan hasil daripada maklumat yang diperolehnya, kenyataan media semasa siaran sidang media tersebut sudah dirancang lebih awal sebelum berlangsung mesyuarat MT jam 8.30 malam tadi.


Walaupun dibebaskan, Ahmad Maslan tak disokong jadi Timbalan Speaker

Setiausaha Agung UMNO Datuk Seri Ahmad Maslan masih tidak mendapat sokongan untuk menjadi Timbalan Speaker Dewan Rakyat walaupun dibebaskan daripada kes mahkamah dihadapinya baru-baru ini.

Difahamkan semua parti komponen dalam Perikatan Nasional (PN) tidak menyokong Ahli Parlimen Pontian itu, bagaimanapun Perdana Menteri (PM) Datuk Seri Ismail Sabri Yaakob berkemungkinan akan memberi jawatan lain dalam syarikat berkaitan kerajaan (GLC) kepadanya.

Menurut maklumat dalaman parti, tindakan Ahmad yang membayar kompaun tidak bermakna beliau sudah dibersihkan daripada pertuduhan mahkamah dan PN tetap dengan berpendirian tidak akan berkompromi dengan mereka yang dianggap sebagai ‘kluster mahkamah’ diberikan jawatan.

“Tiada kompromi dengan kluster mahkamah, bayar kompaun tidak bermakna Ahmad Maslan sudah dibersihkan… Pemimpin PN masih tidak menerima alasan diberikan pemimpin UMNO yang dibebaskan itu.

“Hakikatnya, Ahmad adalah pengikut setia Datuk Seri Najib Razak dan hanya akan mengikut telunjuk pemimpin yang disayanginya,” kata sumber.

Ahmad membayar kompaun berjumlah RM1.1 juta terhadap dua pertuduhan tidak mengisytiharkan RM2 juta yang diterima daripada bekas PM, Datuk Seri Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).

Kerajaan sebelum ini mencalonkan Ahmad sebagai calon Timbalan Speaker, sementara pembangkang menamakan MP DAP, Nga Kor Ming sebagai calon mereka.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan depan.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.


UMNO menang besar walaupun pemilihan selepas PRU: Ahmad Maslan

Walaupun pemilihan UMNO hanya akan diadakan selepas pilihan raya umum, namun Datuk Seri Ahmad Maslan tetap yakin partinya akan menang besar dengan mengekalkan barisan pimpinan sedia ada.

Setiausaha Agung UMNO itu menegaskan mereka tetap berpegang pada tarikh pemilihan yang boleh diadakan sehingga Disember 2022 seperti dimuktamadkan Jabatan Pendaftar Pertubuhan (ROS) dan tidak akan mengadakan pemilihan sebelum pilihan raya umum seperti yang dituntut oleh beberapa pihak.

“Kami ada masa hingga 29 Disember 2022. Jadi belum ada lagi tarikh yang ditetapkan.

“Dah banyak penggal pemilihan lepas PRU. Cuba google. Kami lebih tahu urusan parti,” katanya dipetik laporan Utusan Malaysia hari ini.

Kenyataan Ahmad itu secara tidak langsung memberi bayangan betapa yakinnya UMNO mampu menang besar dalam pilihan raya umum yang akan diadakan nanti.

Pada 30 Ogos lalu, ROS membuat pusingan-U apabila membatalkan keputusannya sebelum ini yang menegaskan keputusan UMNO untuk menangguhkan pemilihan parti itu adalah tidak sah.

Ahmad sendiri mengesahkan ada menerima surat daripada Ketua Pengarah RoS, Jasri Kasim yang memaklumkan keputusan itu kepadanya.

Katanya, ia selepas beliau dan peguam UMNO sebelum ini pernah menyerahkan keterangan dan dokumen tambahan kepada RoS bertarikh 9, 11 dan 18 Ogos.

Selain itu, katanya ia turut termasuk penjelasan dilakukan oleh beberapa Ahli Majlis Tertinggi (MT) UMNO pada 24 Ogos lalu.

Pada 6 Ogos lalu, ROS menetapkan keputusan MT UMNO pada 7 Julai lalu untuk menangguhkan pemilihan parti selama 18 bulan adalah tidak sah.

Perkara itu dinyatakan Jasri yang memaklumkan ketetapan itu dibuat berikutan tempoh pemegang jawatan MT bagi penggal 2018/2021 tamat pada 30 Jun lalu.

UMNO sebelum ini dilaporkan menangguhkan pemilihannya di semua peringkat cawangan, bahagian dan MT selama 18 bulan bermula 30 Jun lalu.


Krisis KM Melaka: Sulaiman menangis tapi tak sedih lepas kerusi

Datuk Seri Sulaiman Md Ali mengakui berasa sedih untuk meninggalkan kakitangan yang telah berkhidmat dengan cukup baik sepanjang beliau menjawat jawatan Ketua Menteri Melaka sejak Mac 2020.

Ahli Dewan Undangan Negeri (ADUN) Lendu itu yang melepaskan jawatan Ketua Menteri berkuat kuasa esok turut meminta semua kakitangan pejabatnya di Seri Negeri terus memberikan perkhidmatan terbaik kepada penggantinya.

Sulaiman meminta supaya prestasi perkhidmatan kakitangan dikekalkan untuk Ketua Menteri baharu, sama seperti yang diberikan kepada dirinya.

Beliau juga mengakui tidak berasa sedih untuk melepaskan jawatan Ketua Menteri Melaka itu.

“Saya tidak sedih untuk meninggalkan jawatan ini (Ketua Menteri), saya tidak sedih untuk meninggalkan kerusi yang empuk di tingkat empat Seri Negeri ini, tetapi saya sedih untuk meninggalkan semua kakitangan saya yang baik, cemerlang dalam perkhidmatan serta sentiasa jujur dan amanah dalam menjalankan tugas.

“Saya tidak mampu lagi memperoleh staf seperti ini dan sudah pasti jasa serta budi baik semua akan saya kenang selagi hayat dikandung badan,” katanya yang turut menitiskan air mata ketika menyampaikan ucapan ringkas ada hari terakhir memasuki pejabatnya, hari ini.

Video ucapan Sulaiman yang dilihat mengesat air mata turut tular di media sosial.

Pertemuan turut membabitkan kira-kira 50 kakitangan Pejabat Ketua Menteri Melaka, termasuk pegawai kanan, staf sokongan, kerani, pembantu tadbir, pekerja am serta pengawal keselamatan.

Pada masa sama, Sulaiman turut mengucapkan terima kasih dan menyampaikan penghargaan kepada semua kakitangan di pejabatnya.

“Saya sangat berterima kasih kepada semua kakitangan pejabat ini yang banyak membantu saya dan memberikan perkhidmatan sangat cemerlang sepanjang saya berada di sini.

“Sama-sama kita berdoa semoga Allah limpahkan rahmat dan keberkatan kepada kita semua,” katanya.

Sulaiman, 58, pertama kali diangkat menjadi Ketua Menteri Melaka pada bulan Mac 2020 selepas Barisan Nasional (BN) dan rakan sekutu mengambil alih pentadbiran kerajaan negeri daripada Pakatan Harapan (PH).

Beliau kemudiannya dilantik semula selepas BN menang besar pada Pilihan Raya Negeri (PRN) pada November 2021.

Terdahulu, Presiden UMNO, Datuk Seri Ahmad Zahid Hamidi mengesahkan bahawa parti itu sudah pun mencadangkan ADUN Tanjung Bidara, Datuk Seri Ab Rauf Yusoh sebagai Ketua Menteri Melaka yang baharu.

Zahid memberitahu, Sulaiman meletakkan jawatan disebabkan masalah kesihatan.

Menurut Zahid, UMNO sudah pun mengutuskan warkah kepada Yang Dipertua Negeri Melaka, Tun Mohd Ali Rustam berhubung peletakan jawatan Sulaiman.


PAU 2021: Ucapan Zahid jadi tumpuan

Perhimpunan Agung UMNO (PAU) 2021, terakhir sebelum Pilihan Raya Umum Ke-15 (PRU-15) diadakan, bermula hari ini hingga esok (19 Mac 2022), dengan dimulai acara menaikkan bendera UMNO di Menara Datuk Onn di Kuala Lumpur.

Perhimpunan kali ini dianggap penting di mana Presiden UMNO Datuk Seri Ahmad Zahid Hamidi yang sekarang ini sedang menyampaikan ucapan dasarnya pagi ini dijangka menyentuh beberapa isu penting termasuk PRU-15.

Selain itu, Zahid juga dijangka memberi tumpuan kepada isu pelantikan Menteri Besar Johor, ketidakstabilan politik, Pilihan Raya Negeri (PRN) Melaka serta Johor dan kerjasama dengan PAS.

Ia disusuli dengan sesi perbahasan sebelum penggulungan.

PAU 2021 diadakan selama empat hari bermula Rabu dan selaras dengan situasi Covid-19, ia diadakan dengan prosedur operasi standard (SOP) ketat termasuk pematuhan pemakaian pelitup muka serta penjarakan fizikal.

Pada Rabu, berlangsung perasmian serentak dan diikuti persidangan tiga sayap Wanita, Pemuda dan Puteri pada Khamis yang menyaksikan pemantauan ketat oleh Kementerian Kesihatan (KKM).

Secara keseluruhan, perwakilan bagi ketiga-tiga sayap menekankan persiapan jentera parti dalam menghadapi PRU-15, susulan kejayaan Barisan Nasional dan UMNO memenangi dua PRN baru-baru ini.

Perhimpunan yang disertai 5,571 perwakilan itu kali ini dilihat penting bagi parti berusia lebih 70 tahun itu menentukan hala tujunya dalam menghadapi persiapan menghadapi PRU-15.


503 hari yang penuh bererti, kata Zulkifli Mohamad al-Bakri

Bekas Menteri di Jabatan Perdana Menteri (Hal Ehwal Agama) Datuk Dr Zulkifli Mohamad al-Bakri memohon maaf kepada rakyat Malaysia jika ada kekurangan beliau dalam menjadi menteri sepanjang 17 bulan 6 hari.

Beliau yang menjadi ulama pertama dari kalangan Mufti Negeri diangkat sebagai Senator dan Menteri pada 9 Mac 2020 turut merakam terima kasih kepada semua rakyat Malaysia atas sokongan yang telah diberikan.

“Alhamdulillah, 503 hari yang penuh bererti. Amanah yang saya terima dengan lantikan oleh Duli Yang Maha Mulia Seri Paduka Baginda Yang di-Pertuan Agong sebagai Senator dan Menteri adalah tanggungjawab dan penghormatan yang dilaksanakan sedaya upaya saya.

“Menjunjung kasih atas kepercayaan Tuanku kepada patik pacal yang senantiasa mendoakan kebaikan buat Tuanku,” katanya dalam kenyataan di Facebook beliau hari ini.

Zulkifli turut menyampaikan penghargaan kepada Tan Sri Muhyiddin Yassin kerana memberi sepenuh keyakinan kepada beliau untuk menyumbang khidmat bakti kepada negara dan juga kepada menteri-menteri Kabinet lain sentiasa memberi sokongan.

“Terima kasih juga kepada semua Pihak Berkuasa Agama Negeri yang memberikan kerjasama penuh bagi semua urusan hal ehwal Islam melibatkan Persekutuan – Negeri. Pastinya ia adalah untuk manfaat rakyat khususnya umat Islam,” katanya.

Beliau juga memaklumkan sejak Mac 2020 hingga kini sebanyak RM591.9 juta telah diagihkan melalui inisiatif #Musaadah sejak bermulanya pandemik Covid-19 oleh agensi-agensi agama di bawah tanggungjawab beliau.

“Semua inisiatif kami sepanjang 2002-2021 akan saya bentangkan dalam minggu ini, insya-Allah. Rakyat perlu tahu ke mana setiap sen zakat, infaq, waqaf yang mereka salurkan melalui kami, katanya sambil berharap usaha itu diteruskan walaupun beliau sudah tiada dalam Kabinet.

Pada masa sama katanya, terjemahan Sahih al-Bukhari, Tafsir al-Qur’an al-Bayan dan Terjemahan al-Quran versi al-Bayan sebagai hadiah buat seluruh umat Islam di Malaysia sedang dalam percetakan.

“Insya-Allah, tiga kitab yang pasti menempa sejarah dalam pentadbiran Kerajaan Persekutuan ini sedang dalam urusan percetakan. Saya akan maklumkan perkembangannya dari semasa ke semasa,” katanya.


Saksi kes 1MDB dedah Jho Low wakil Najib, bukan jumpa tepi jalan

Bekas Ketua Pegawai Kewangan (CFO) 1Malaysia Development Berhad (1MDB) Azmi Tahir hari ini memberitahu Mahkamah Tinggi di sini bahawa beliau bukan berjumpa dengan Low Taek Jho atau Jho Low di tepi jalan dan percaya ahli perniagaan itu adalah wakil Datuk Seri Najib Tun Razak dalam 1MDB.

Azmi, 49, berkata ini kerana Jho Low telah diperkenal kepada beliau oleh bekas Setiausaha Sulit Najib iaitu Allahyarham Datuk Azlin Alias. Azlin meninggal dunia dalam insiden helikopter terhempas pada 4 April 2015, menurut laporan Bernama.

Beliau berkata demikian ketika disoal balas oleh peguam Datuk Hariharan Tara Singh pada perbicaraan bekas Perdana Menteri itu dalam kes membabitkan penyelewengan RM2.3 bilion dana 1MDB.

Hariharan: Sebagai CFO ketika itu, adakah anda tidak terfikir bahawa adalah tidak wajar bagi anda menerima arahan daripada Jho Low yang bukan merupakan sebahagian daripada syarikat (1MDB)?

Azmi: Tidak. Semua orang percaya beliau adalah wakil sah yang mewakili Datuk Seri Najib. Saya bukan berjumpa dengan beliau di tepi jalan, beliau telah diperkenal kepada saya oleh Allahyarham Azlin.

Saksi pendakwaan ke-12 itu juga berkata mesyuarat pada 15 Dis 2013 dengan KPMG Malaysia di kediaman Najib diadakan susulan ketidakpuasan hati KPMG terhadap penjelasan dan dokumen tidak lengkap yang diberikan berhubung pelaburan besar syarikat itu sebanyak US$2.3 bilion dalam dana tidak diketahui iaitu Bridge Global SPC, yang dibuat menerusi Brazen Sky Ltd, sebuah syarikat tujuan khas 1MDB.

Azmi, bekas Ketua Pegawai Eksekutif 1MDB Mohd Hazem Abdul Rahman serta bekas Pengerusi 1MDB Tan Sri Lodin Wok Kamaruddin turut hadir bersama dengan Jho Low dan Najib.

Hariharan menyoal Azmi mengapa beliau tidak mengesahkan kesemua pemindahan ini ketika bertemu Najib pada mesyuarat itu dan saksi tersebut berkata berdasarkan pengalaman lalu, beliau sepatutnya berbuat demikian namun berasakan ia bukan masa yang sesuai untuk membangkitkan perkara itu.

Kepada soalan lain, saksi itu bersetuju dengan cadangan bahawa Jho Low telah mendapat manfaat daripada pergerakan dana daripada 1MDB kepada syarikatnya iaitu Good Star Ltd.

Azmi bagaimanapun tidak bersetuju dengan cadangan peguam itu bahawa beliau adalah sebahagian daripada rancangan Jho Low untuk menyeleweng dana 1MDB dan berkata beliau telah melaksanakan arahan ahli perniagaan dalam buruan itu tanpa menyoalnya.

Ahli Parlimen Pekan itu berdepan empat pertuduhan menggunakan kedudukannya untuk mendapatkan rasuah sebanyak RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok.


Tak ada masalah Pemuda UMNO sepentas bantu calon PH: Akmal

Calon Pakatan Harapan (PH) akan dibantu Pemuda UMNO dalam siri ceramah pada Pilihan Raya Negeri (PRN), Ogos depan.

Ketuanya, Dr Mohamad Akmal Saleh yang sebelum ini pernah meminta DAP meminta maaf kepada UMNO berkata, mereka akan membantu calon PH untuk memberi ceramah pada PRN nanti.

“Tiga parti dalam gabungan PH jangan bimbang, kita akan bersama atas satu pentas membantu kempen bagi memastikan setiap calon memenangi kerusi DUN terutamanya membabitkan tiga negeri iaitu Kelantan, Kedah dan Terengganu.

“Kita juga mengharapkan semangat kerjasama daripada jentera pilihan raya parti itu (PH) untuk bersama atas satu pentas membantu calon Barisan Nasional (BN) yang akan bertanding di Selangor, Pulau Pinang dan Negeri Sembilan,” katanya dipetik laporan BH.

PRN akan diadakan di enam negeri iaitu Terengganu, Kelantan, Selangor, Negeri Sembilan, Pulau Pinang dan Kedah.

Suruhanjaya Pilihan Raya (SPR) menetapkan 12 Ogos depan sebagai hari pengundian dan tarikh penamaan calon adalah pada 29 Julai, manakala pengundian awal pada 8 Ogos.

Mengulas lanjut, Dr Muhamad Akmal berkata, tidak timbul isu kerjasama antara jentera pilihan raya dalam parti gabungan kerajaan campuran.

Katanya, Pemuda UMNO dan PH sudah menyusun beberapa program secara bersama termasuk di peringkat pusat dan negeri sepanjang tempoh berkempen bermula akhir bulan ini.

“Pemuda UMNO tidak mempunyai masalah, termasuk berkongsi pentas ceramah bagi memastikan kemenangan calon BN dan PH.

“Antara program bersama akan dianjurkan Pemuda UMNO dan PH adalah pelancaran Geng Perpaduan Festival peringkat pusat pada Sabtu depan,” katanya lagi.


PM menghadap Agong

Perdana Menteri Tan Sri Muhyiddin Yassin tiba di Istana Negara hari ini bagi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Memetik laporan Bernama, kenderaan rasmi Perdana Menteri dilihat memasuki pintu utama Istana Negara pada jam 7.50 pagi.

Secara kebiasaannya, Muhyiddin selaku Perdana Menteri akan menghadap Seri Paduka sebelum mesyuarat Kabinet berlangsung pada Rabu, bagi menyembah maklum perkembangan pentadbiran negara.

Difahamkan, Yang di-Pertuan Agong dijadual menerima menghadap ketua-ketua parti politik negara, termasuk Muhyiddin selaku Presiden Bersatu, secara berasingan bermula hari ini.

Sumber lain pula memaklumkan pertemuan di istana itu hanyalah bagi mendapatkan maklum balas daripada semua pemimpin politik berhubung beberapa isu berkaitan usaha memerangi pandemik Covid-19 selain perintah darurat yang masih berkuat kuasa di seluruh negara.

Beberapa pemimpin pembangkang adalah antara 19 anggota dwipartisan dalam jawatankuasa yang dibentuk oleh kerajaan, berperanan sebagai badan penasihat kepada Agong mengenai langkah-langkah untuk mengawal pandemik Covid-19 selama perintah darurat dilaksanakan.


Tiga warga asing maut, empat parah selepas kereta bertembung

Tiga lelaki warga asing maut manakala tiga lagi lelaki warga asing dan seorang lelaki tempatan cedera parah dalam kemalangan di Lebuhraya Lembah Klang Selatan (SKVE) sekitar Pulau Carey, Shah Alam malam tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima panggilan pada 10.42 malam dan apabila tiba di lokasi kemalangan, didapati terdapat sebuah kereta Toyota Unser dan sebuah Honda HR-V bertembung yang mengakibatkan tujuh mangsa tersepit, menurut laporan Bernama.

“Kesemua mangsa berjaya dikeluarkan pada 12.16 tengah malam dengan tiga daripadanya meninggal dunia di tempat kejadian,” katanya dalam kenyataan hari ini.

Beliau berkata kesemua warga asing itu menaiki Toyota Unser dan didapati mereka tidak mempunyai dokumen pengenalan diri manakala lelaki tempatan berkenaan memandu Honda HR-V.

Katanya tiga mangsa yang cedera parah dibawa ke Hospital Tengku Ampuan Rahimah, Klang, seorang lagi dibawa ke Hospital Banting manakala tiga yang maut diserahkan kepada pihak polis untuk tindakan lanjut.


Ketua UMNO Bahagian Melaka dihasut Najib tolak Bersatu, tolak Ismail Sabri

Pencatur utama UMNO bagi Pilihan Raya Negeri (PRN) Melaka adalah Datuk Seri Najib Razak, hampir semua Ketua UMNO Bahagian (KB) di negeri itu sudah termakan hasutan bekas Presiden yang mahu mereka menolak kerjasama dengan Bersatu.

Arahan diberikan Najib bukan sahaja menolak Bersatu, malah menolak sebarang usaha yang sedang digiatkan Perdana Menteri (PM) Datuk Seri Ismail Sabri Yaakob bagi memastikan kerjasama dengan Bersatu dan PAS di negeri itu berhasil.

Sumber memberitahu hampir semua KB menuruti arahan Najib dan ia dibuktikan dengan sidang media baru-baru ini yang mengumumkan pendirian akar umbi UMNO menolak Bersatu dan hanya bekerjasama dengan PAS dalam PRN nanti.

Sidang media tersebut yang diketuai, KB Tangga Batu Senator Datuk Seri Mohamad Ali Mohamad itu dikatakan diadakan selepas mendapat arahan daripada Najib sendiri.

Malah, Mohamad Ali juga mendedahkan pendirian itu juga sudah disampaikan kepada Ismail Sabri, ia secara tidak langsung memberi amaran supaya PM tidak lagi meneruskan usaha untuk menjayakan sebarang bentuk kerjasama dengan Bersatu.

“KB UMNO di Melaka sudah termakan hasutan Najib, arahan sudah diberikan supaya mereka menolak kerjasama dengan Bersatu.

“Malah sebarang usaha yang digiatkan Ismail Sabri juga dihalang, difahamkan PM masih berusaha keras untuk memastikan kerjasama dengan rakan parti di peringkat kerajaan pusat membuahkan hasil,” kata sumber.

Keadaan tersebut menyebabkan Ismail Sabri tersepit kerana sekiranya gagal membentuk kerjasama dengan Bersatu dan PAS di Melaka ia akan menjejaskan kedudukannya di koridor kuasa.

Menurut sumber lagi, Najib juga memiliki kedudukan kewangan yang lebih kuat berbanding Ismail Sabri, ia selepas wang RM114 juta yang sebelum ini disita sudah dikembalikan semula.

Malah, difahamkan Najib membuat pelaburan yang besar dengan KB UMNO di Melaka bagi memastikan mereka menolak kerjasama dengan Bersatu.

“Belum mula kempen, Najib sudah melabur… Jika tidak masakan KB UMNO di Melaka ini mahu ikut cakap Najib, apa ingat mereka bodoh ikut membuta tuli tak bersebab?” dedah sumber lagi.

Lebih mengejutkan, kecenderungan Ismail Sabri yang memihak kepada Perikatan Nasional (PN) juga dijadikan modal Najib bagi menghasut pemimpin akar umbi di Melaka.

PRN di Melaka nampaknya bukan sahaja akan menyaksikan pertembungan antara UMNO dengan blok pembangkang, Pakatan Harapan (PH) tetapi juga merupakan pertembungan antara dua kem dalam UMNO.

Bagaimanapun, UMNO Melaka akan berdepan kerugian yang besar sekiranya berterusan keras kepala dan masih mempercayai hasutan yang dimomokkan oleh Najib kononnya Bersatu adalah musuh UMNO walhal musuh sebenar mereka adalah PH.

Jika Bersatu adalah musuh UMNO, bagaimana pula Ismail Sabri dapat menjadi PM tanpa sokongan Bersatu dan PAS. Dimana logiknya Bersatu adalah musuh UMNO apabila kerajaan pusat yang dibentuk sekarang juga terdiri daripada sokongan Ahli Parlimen Bersatu.

Namun, pemimpin akar umbi di Melaka lebih mempercayai Najib kononnya UMNO akan mampu menang PRN tanpa kerjasama dengan rakan parti lain sekiranya masuk bertanding solo.

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka daripada 28 kerusi, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Turki isytihar perintah berkurung mulai Khamis hingga 17 Mei

Turki akan melaksanakan perintah berkurung sepenuhnya mulai petang Khamis hingga 17 Mei untuk membendung penyebaran Covid-19, umum Presiden Turki, Recep Tayyip Erdogan.

Bercakap kepada pemberita selepas tiga jam mesyuarat Kabinet di Ankara beliau berkata, semua pejabat ditutup dan kakitangan akan bekerja dari rumah sepanjang tempoh itu, kecuali mereka yang dibenarkan Kementerian Dalam Negeri.

Langkah terbaharu itu merangkumi tempoh sepanjang Ramadan dan tiga hari perayaan Aidilfitri.

“Pada ketika Eropah memasuki fasa pembukaan semula, kita mesti mengurangkan jumlah kes Covid-19 dengan cepat hingga kurang daripada 5,000.

“Jika tidak kita akan menghadapi akibat dan kesan pandemik dalam setiap bidang dari pelancongan hingga perdagangan dan pendidikan,” katanya.

Katanya, restoran dan kafe hanya boleh menawarkan perkhidmatan penghantaran, sementara pusat beli-belah pula akan ditutup pada setiap Ahad.

Pergerakan rentas bandar pula akan tertakluk kepada kebenaran, sementara hanya 50 peratus pengangkutan awam akan beroperasi, katanya.

Kementerian Kesihatan Turki sebelum itu mengumumkan sebanyak 37,312 jangkitan baharu Covid-19 dalam tempoh 24 jam lalu. – Agensi


Bisnes kecil lingkup jika laksana caruman 20% KWSP yang disaran Anwar

Perusahaan Mikro, Kecil dan Sederhana (PMKS) berisiko gulung tikar jika kadar caruman Kumpulan Wang Simpanan Pekerja (KWSP) bahagian majikan dinaikkan kepada 20 peratus berbanding 13 peratus kini.

Presiden Persekutuan Majikan-Majikan Malaysia (MEF), Datuk Dr Syed Hussain Syed Husman menyifatkan cadangan itu tidak adil memandangkan sebarang kenaikan caruman KWSP perlu daripada majikan dan pekerja kerana ia adalah tanggungjawab kolektif.

“Kami tiada bantahan jika kerajaan mahu menambah nilai untuk mana-mana kumpulan tetapi perniagaan ketika ini tidak mampu menampung kos tambahan.

“Namun caruman KWSP adalah tanggungjawab kolektif pekerja, majikan dan kerajaan, bukan semata-mata (mengharapkan) majikan sahaja.

“Justeru, MEF berharap kerajaan dapat melihat cadangan berkenaan secara menyeluruh terutama kesan kepada majikan membabitkan PMKS,” katanya lapor Sinar Harian.

Malah katanya pelaksanaan tambahan caruman kepada majikan itu mungkin tidak memberi kesan kepada syarikat-syarikat besar namun tidak kepada PKMS.

“Lebih banyak PMKS akan ditutup kerana kos operasi terlalu tinggi dan margin dalam menjalankan perniagaan semakin kecil.

“Syarikat besar, syarikat multinasional (MNC) dan syarikat berkaitan kerajaan (GLC) mungkin tidak mempunyai isu yang begitu besar tetapi PMKS menghadapi isu itu setiap hari.

“Walaupun terdapat hasrat untuk menaikkan kadar caruman KWSP, ia perlu dilakukan secara beransur-ansur supaya semua pihak dapat menyesuaikan diri,” katanya.

Semalam media melaporkan Perdana Menteri, Datuk Seri Anwar Ibrahim berkata cadangan berkenaan telah dikemukakan namun belum dibawa ke mesyuarat jemaah menteri.


Nilai ringgit terus menyusut

Ringgit terus menyusut berbanding dengan dolar Amerika Syarikat (AS) untuk hari ketiga transaksi disebabkan permintaan yang lebih tinggi untuk mata wang negara maju itu, yang seterusnya, mencerminkan keraguan peserta pasaran mengenai prospek pemulihan ekonomi global.

Pada 6 petang, mata wang tempatan itu jatuh kepada 4.2505/2515 berbanding dolar AS daripada 4.2330/2380 yang direkodkan semasa Jumaat lalu, lapor Bernama.

Ketua Ekonomi Bank Islam Malaysia Bhd, Mohd Afzanizam Abdul Rashid, berkata Indeks Dolar US (DXY) meningkat kepada lebih daripada 100 mata, yang memberi isyarat bahawa pasaran agak berhati-hati dengan prospek pemulihan ekonomi global.

“Selain itu, pertumbuhan Keluaran Dalam Negara Kasar (KDNK) suku pertama China pada 4.8 peratus adalah lebih tinggi daripada yang dijangkakan, tetapi ia masih menunjukkan bahawa ekonomi kedua terbesar di dunia itu mungkin akan berkembang pada tahap yang lebih lemah dalam masa terdekat,” katanya.

Beliau berkata, pendirian Rizab Persekutuan AS yang agak agresif juga akan menjejaskan sentimen pasaran dalam tempoh terdekat.

Sementara itu, ringgit didagangkan kebanyakannya lebih rendah berbanding sekumpulan mata wang utama.

Ia jatuh berbanding dolar Singapura kepada 3.1228/1240 daripada 3.1198/1242 yang dicatatkan pada Jumaat lalu dan merosot berbanding yen Jepun kepada 3.3569/3579 daripada 3.3465/3510 sebelumnya.

Mata wang tempatan adalah lebih mantap berbanding pound British pada 5.5303/5316 daripada 5.5308/ 5374 dan melemah berbanding euro kepada 4.5867/5878 daripada 4.5776/5830.


Dulu PH juga kata Azam Baki punca rosak institusi, kata PAS

Langkah kerajaan campuran menyambung kontrak perkhidmatan Tan Sri Azam Baki sebagai Ketua Pesuruhjaya Suruhanjaya Pencegahan Rasuah Malaysia (SPRM) dipertikai PAS.

PAS mempersoalkan langkah menyambung kontrak tersebut kerana sebelum ini Pakatan Harapan (PH) yang paling lantang menuduh Azam dengan pelbagai tohmahan semasa kempen politik mereka pada Pilihan Raya Umum Ke-15 (PRU-15) lalu.

Ketua Penerangannya, Ir. Khairil Nizam Khirudin berkata, sehingga kini mereka tidak dapat membuktikan bahawa Azam bersalah seperti yang didakwa mereka.

“Masih segar dalam ingatan semua mengenai satu perhimpunan jalanan bersejarah yang dianjurkan oleh Jawatankuasa Tangkap Azam Baki pada 22 Januari tahun lalu yang menuntut Azam ditangkap dengan serta-merta oleh agensi penguat kuasa, proses undang-undang ke atas beliau bermula dengan segera dan SPRM dirombak serta diletakkan di bawah Parlimen.

“Antara tokoh politik yang hadir pada ketika itu pula ialah Ketua Pemuda Amanah, Hasbie Muda dan Ketua Pemuda AMK pada hari ini merangkap Timbalan Menteri Belia dan Sukan, Adam Adli. Sebahagian ucapan Adam Adli dalam himpunan tersebut berbunyi, “Isu Azam Baki soal institusi, sudah rosak sampai ke akar”.

“Tidak lupa juga kita dengan ucapan pemimpin PKR yang menjadi menteri ketika ini, Rafizi Ramli dalam Ceramah Mega PH di Johor Bahru ketika kempen PRU-15 mengugut bahawa PH akan ‘cari’ Tan Sri Azam Baki berhubung isu pegangan sahamnya sebelum ini jika PH memenangi PRU-15.

“Komitmen serta dedikasi mereka (PH) untuk memburukkan imej serta mengheret Azam ke muka keadilan sebelum ini adalah amat luar biasa. Namun apabila PH berada di dalam kerajaan, apa yang berlaku adalah sebaliknya. Mereka pula menjadi pihak yang mengekalkan jawatan Azam untuk tempoh setahun yang akan datang’,” katanya dalam kenyataan.

Khairil Nizam berkata, seruan supaya tidak lagi mempercayai kata-kata PH kerana semua pihak tidak boleh membiarkan pemimpin yang mengamalkan budaya fitnah-memfitnah, mungkir janji, tidak konsisten dalam berpendirian terus mentadbir negara.

“Kembalilah kepada politik yang matang dan sejahtera iaitu politik nilai dan politik mengutamakan kepentingan rakyat,” katanya.


SRC International hanya ‘boneka Najib’, kata Sithambaram

Timbalan Pendakwa Raya ad-hoc Datuk V Sithambaram hari ini menggambarkan Ahli Lembaga Pengarah (BOD) SRC International Sdn Bhd sebagai ‘boneka kepada Datuk Seri Najib Razak’ dengan mengatakan bahawa SRC dikuasai penuh oleh bekas perdana menteri itu, lapor Bernama.

Beliau berkata, ini adalah kerana perayu (Najib) membayangi pihak berkuasa dan mengawal penuh urusan SRC menjadikan BOD sebagai boneka yang melaksanakan arahan tuannya (Najib).

“Ia adalah dikuasai oleh seorang individu… beliau meminggirkan semua orang dan mengawal dana SRC melalui Ketua Pegawai Eksekutif syarikat Nik Faisal Ariff Kamil. Najib mengawal semua urusan syarikat sehingga kepada pelantikan peguam SRC, juruaudit dan bank mana yang mengendalikan akaun syarikat, fungsi itu biasanya dijalankan oleh para pengarah.

“Kedudukan unik perayu dalam SRC, sejak penubuhannya dan seterusnya penukaran kepada sebuah syarikat MOF Inc, jelas membuktikan bahawa perayu bukan bertindak atas kapasiti rasmi iaitu sebagai mekanisme kerajaan.

“Kawalan dan penguasaan perayu ke atas SRC terbukti berdasarkan fakta beliau bertindak atas namanya sendiri dan bukan atas nama prinsipal, apabila beliau sendiri menandatangani semua arahan pemegang saham yang kemudiannya dilaksanakan oleh BOD SRC,” katanya.

Pada ketika itu, Najib adalah perdana menteri, menteri kewangan dan penasihat emeritus SRC yang kemudiannya syarikat itu diletakkan bawah Menteri Kewangan Diperbadankan (MOF).

Beliau berhujah di hadapan panel tiga hakim diketuai Hakim Datuk Abdul Karim Abdul Jalil dalam pendengaran rayuan Najib terhadap sabitan dan hukuman penjara, atas tuduhan penyalahgunaan RM42 juta dana SRC International. Dua lagi hakim yang menganggotai panel itu ialah Datuk Has Zanah Mehat dan Datuk Vazeer Alam Mydin Meera.

Peguam jenayah veteran yang berpangkalan di Pulau Pinang itu berkata perayu walaupun bukan seorang pengarah yang dilantik secara rasmi, sebenarnya adalah pengarah bayangan SRC oleh kerana BOD SRC sudah biasa bertindak atas arahan Najib.

“Dalam mana-mana syarikat, pemegang saham melantik Ahli Lembaga Pengarah (BOD) untuk menguruskan hal ehwal dan urusan harian syarikat yang ia akan bertindak demi kepentingan terbaik syarikat.

“Bagaimanapun dalam kes SRC, situasinya terbalik kerana pemegang saham mengarahkan BOD SRC menerusi minit pemegang saham mengenai operasi, aspek perniagaan yang berada dalam bidang kuasa BOD SRC.

“Bekas Pengerusi SRC Tan Sri Ismee Ismail dan bekas Pengarah SRC Datuk Suboh Md Yassin mengesahkan bahawa BOD harus mengikut arahan perayu dan melaksanakannya. Oleh itu, pemegang saham sebenar SRC memang perayu.

“Ia jelas terbukti melalui minit mesyuarat pemegang saham bahawa bukannya membenarkan BOD SRC menjalankan urusan SRC, perayu mengambil alih syarikat itu dan memberi arahan khusus untuk mengalihkan dana SRC ke luar negara, melalui Dubai, Hong Kong dan Switzerland. Tujuan penggunaan dana ini di luar negara tiada kaitan dengan tujuan SRC memperoleh dana daripada Kumpulan Wang Persaraan Diperbadankan (KWAP) iaitu untuk pembangunan sumber asli,” katanya.

Sithambaram menegaskan Najib bertindak semata-mata untuk kepentingan peribadinya kerana SRC tidak menggunakan pinjaman RM4 bilion daripada KWAP bagi tujuan itu dan tidak mempunyai apa-apa untuk ditunjukkan seperti yang disahkan oleh saksi pendakwaan ke-45, bekas Ketua Setiausaha Perbendaharaan Tan Sri Wan Abdul Aziz Wan Abdullah.

“Keterangan PW45 tidak menunjukkan projek tunggal yang telah dilaksanakan atau disiapkan oleh SRC dengan menggunakan pinjaman RM4 bilion yang diberikan kepadanya. Wang itu telah hilang,” katanya.

Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.

Pendengaran rayuan itu bersambung.


Legenda Brazil, Ronaldo disahkan positif Covid-19

Ronaldo, pemenang Piala Dunia dua kali, tidak dapat menyertai sambutan ulang tahun ke-101 Cruzeiro, kelab Brazil kepunyaannya, selepas disahkan dijangkiti Covid-19.

Bintang bola sepak berusia 45 tahun itu hanya mengalami gejala ringan tetapi akan berehat dan menjalani kuarantin diri selaras dengan protokol kesihatan, kata Cruzeiro pada Ahad, menurut Xinhua yang dilaporkan Bernama.

“Cruzeiro mengumumkan pada Ahad bahawa Ronaldo Nazario didapati positif Covid-19,” menurut kenyataan kelab bola sepak itu.

“Oleh itu, mustahil beliau menghadiri Belo Horizonte bagi merayakan sambutan itu.”

Acara itu khusus diadakan sempena penampilan umum Ronaldo buat pertama kali setelah beliau membeli Cruzeiro dengan pegangan majoriti bernilai 400 juta reais (sekitar US$70 juta) pada bulan lepas.

Bekas penyerang itu memulakan kariernya di Cruzeiro pada 1993, menjaringkan 56 gol dalam 58 perlawanan di semua pertandingan bagi pasukan Belo Horizonte sebelum berpindah ke PSV Eindhoven pada Julai 1994.

“Ronaldo kesal kerana tidak dapat menyertai aktiviti yang dirancang itu, tetapi kami akan mengumumkan jadual baharu sempena penampilannya di Belo Horizonte,” tambah kenyataan itu.

Ronaldo, yang juga pemilik kelab Sepanyol, Real Valladolid, bersara pada 2011 selepas melakar karier cemerlang dengan Barcelona, Inter Milan dan Real Madrid.

Beliau menjaringkan 62 gol dalam 98 perlawanan untuk Brazil dan merupakan ahli pasukan kebangsaan kempen Piala Dunia 1994 dan 2002.


Kes baharu Covid-19 sebanyak 2,417 dengan lima kematian direkodkan

Kementerian Kesihatan Malaysia (KKM) mencatatkan sebanyak 2,417 kes baharu jangkitan Covid-19 semalam, meningkat sedikit berbanding sebelum ini.

Daripada 2,417 kes baharu dicatatkan, sebanyak lima lagi kematian baharu juga direkodkan akibat jangkitan Covid-19.

Jumlah kumulatif keseluruhan kes Covid-19 kini meningkat kepada 4,598,391 kes dan kematian 35,816.

Sehingga tengah malam tadi, sebanyak 35,758 kes aktif Covid-19 dilaporkan, termasuk 48 pesakit yang ditempatkan di unit rawatan rapi (ICU) dengan 25 kes memerlukan bantuan pernafasan.

Daripada jumlah kes aktif itu, 96.6% atau 34,526 pesakit menjalani kuarantin di rumah, 20 kes atau 0.1% dirawat di pusat kuarantin dan rawatan Covid-19 (PKRC), sementara 1,164 orang atau 3.3% menerima rawatan di hospital.

Seramai 2,536 pesakit dilaporkan sudah sembuh.

Tiada kluster baharu direkodkan semalam, menjadikan keseluruhan kekal 7,026 kluster, dengan 13 daripadanya masih aktif.


MP senada pindaan Perlembagaan dirujuk ke Jawatankuasa Pilihan Khas

Ahli Parlimen kerajaan dan pembangkang hari ini senada untuk merujuk terlebih dahulu pindaan Perkara 10 Perlembagaan Persekutuan berkaitan larangan Ahli Dewan Rakyat bertukar parti ke Jawatankuasa Pilihan Khas, sebelum dibentangkan ke sidang khas Parlimen akan datang.

Pada sidang khas Dewan Rakyat untuk membentangkan Rang Undang-undang (RUU) pindaan Perlembagaan itu bagi membolehkan akta antilompat parti digubal, mereka rata-rata berpendapat Perkara 10(3)(a) terlalu luas dan perlu diletakkan sekatan-sekatan tertentu.

Pengerusi Perikatan Nasional (PN) yang juga Ahli Parlimen Pagoh Tan Sri Muhyiddin Yassin berkata setiap hujah yang dikemukakan Ahli Parlimen perlu diambil kira dan diteliti sebelum RUU itu diluluskan kerana ianya boleh membatasi hak kebebasan Ahli Dewan Rakyat yang dijamin Perlembagaan Persekutuan.

Beliau berkata dalam siri libat urus mengenai RUU itu, beliau mencadangkan kerajaan mengkaji semula definisi lompat parti.

“Saya tidak bersetuju seorang Ahli Parlimen yang dipecat dari partinya atau meninggalkan partinya oleh sebab-sebab tertentu dikira sebagai lompat parti dan perlu mengosongkan kerusinya serta-merta.

“Ada banyak sebab Ahli Parlimen dipecat daripada parti atau meninggalkan partinya, (antaranya) dipecat kerana melanggar disiplin atau kerana ‘cross the floor’ atau menyatakan sesuatu yang hak tapi tak disenangi oleh pemimpin parti dan dipecat dari partinya,” katanya.

Sementara itu memetik Bernama, Ketua Pembangkang Datuk Seri Anwar Ibrahim berkata pembangkang bersetuju agar pindaan itu diperincikan supaya tidak disalah guna oleh pihak tertentu, selain perlu menghormati prinsip asas dalam perlembagaan, kebebasan dan sistem demokrasi, mengiktiraf hak bersuara dan hak berpersatuan yang digariskan dalam Perlembangaan Persekutuan.

“Kita mohon Perkara 10(3)(a) diperkemaskan, supaya pindaan itu dikhususkan kepada soal defection atau permindahan parti,” katanya ketika membahaskan Rang Undang-undang Perlembagaan (Pindaan) (No. 3) 2022 di Dewan Rakyat hari ini.

Anwar turut mencadangkan agar pembentangan (bacaan kali kedua) pindaan Perkara 10 Pelembangaan Persekutuan dan Rang Undang-Undang Anti Lompat Parti diadakan bersekali pada sidang khas akan datang.

Anthony Loke (PH-Seremban) bersetuju bahawa pindaan Perkara 10 (3) terlalu luas dan agak bahaya jika tidak dilaksanakan dengan cermat kerana ia membolehkan mana-mana parti yang membentuk kerajaan pada masa depan membuat akta lain untuk mengawal atau menyekat Ahli Parlimen.

“Sehubungan itu, satu konsensus perlu dicari terlebih dahulu dan dirujuk ke Jawatankuasa Pilihan Khas adalah jalan terbaik supaya perkataan lebih khusus diletakkan agar sekatan boleh dilakukan hanya berkenaan lompat parti sahaja, tidak kepada perkara-perkara lain,” kata Setiausaha Agung DAP itu.

Beliau seterusnya mencadangkan masa sebulan untuk jawatankuasa melaksanakan tanggungjawab untuk memperhalusi cadangan pindaan dan sidang khas bagi membentangkannya diadakan pada penghujung Mei.

“Dengan ini, selepas sidang khas ini maka sebelum pilihan raya umum ke-15 (PRU15), Malaysia sudah ada satu akta bagi menyekat lompat parti dan mengembalikan keyakinan orang ramai terhadap demokrasi di negara ini,” katanya.

Beliau berkata DAP mencadangkan Gobind Singh Deo (DAP-Puchong) mewakili parti berkenaan dalam jawatankuasa pilihan khas itu.

Datuk Seri Azalina Othman Said (BN- Pengerang) mencadangkan supaya klausa Perkara 10 (3) diberikan pindaan lebih menjurus dan tidak terlampau luas, selain mahu jawatannkuasa pilihan khas meletakkan isu ‘recall remedy’ ke atas Perkara 48 (6) iaitu rakyat yang akan menentukan seorang wakil rakyat itu boleh bertanding atau tidak.

“Ini undang-undang rakyat, biar rakyat menentukan, jika Perkara 48 (6) ini dibuang, wakil rakyat nanti berhak untuk bertanding berkali-kali, jadi kita letakkan rakyat supaya mereka menentukan mereka (wakil rakyat) boleh bertanding atau tidak,” katanya.

Perkara 48 (6) menyatakan seseorang yang melepaskan keahliannya di Dewan Rakyat hendaklah, bagi tempoh lima tahun bermula dari tarikh pelepasan keahliannya berkuat kuasa, hilang kelayakan untuk menjadi ahli Dewan Rakyat.

Sementara itu, Datuk Seri Mohamed Nazri Abdul Aziz (BN-Padang Rengas) mencadangkan pelaksanaan undang-undang antilompat parti turut melibatkan ahli Dewan Negara susulan terdapat ahli Dewan Negara yang dilantik parti, telah beralih sokongan selepas Pilihan Raya Umum ke-14.

Tun Dr Mahathir Mohamad (Pejuang-Langkawi) pula mencadangkan undang-undang antilompat parti hanya dikhususkan kepada Ahli Dewan Rakyat, Ahli Dewan Negara dan Ahli Dewan Undangan Negeri (ADUN) agar hak asasi rakyat menyertai mana-mana persatuan tidak terjejas.


China nyata pendirian desak gencatan senjata dalam konflik Israel-Palestin

China menggesa supaya gencatan senjata dilaksanakan sekiranya mahu menghentikan konflik keganasan antara Israel dengan Palestin yang masih berlarutan sehingga insan tidak berdosa menjadi mangsa.

Pendirian itu dinyatakan Menteri Luar Wang Yi semasa perbincangan menerusi telefon dengan Menteri Luar Pakistan, Shah Mahmood yang juga menggesa supaya Majlis Keselamatan Pertubuhan Bangsa-Bangsa Bersatu (PBB) mengambil tanggungjawab untuk meredakan ketegangan.

Katanya, konfrontasi itu berulang kali tercetus apabila konflik tidak dapat diselesaikan secara adil sehingga proses damai Timur Tengah terbabas dari landasan asal. Selain itu, resolusi Majlis Keselamatan PBB juga gagal dilaksanakan dengan berkesan.

Menurut Wang, selaku pengerusi bergilir Majlis Keselamatan PBB untuk Mei, China dua kali merintis usaha untuk mengadakan rundingan kecemasan mengenai konflik Palestin-Israel, namun tiada kesepakatan dicapai

China menggesa semua anggota Majlis Keselamatan PBB untuk menggalas tanggungjawab yang sepatutnya dan menyumbang secara praktikal terhadap usaha memelihara keamanan dan keselamatan serantau.

Sementara itu, Wang Yi menegaskan, pelaksanaan penyelesaian dua negara merupakan kaedah muktamad bagi penyelesaian isu Palestin.

Justeru China akan mempengerusikan debat terbuka mengenai konflik Palestin-Israel di Majlis Keselamatan PBB dan berharap semua pihak mencapai konsensus mengenai isu ini.

Selain menyokong teguh perjuangan rakyat Palestin dalam usaha mendapatkan hak mereka yang sah, China menyarankan penyelesaian isu itu dibuat secara adil melalui dialog politik, dan PBB, Liga Arab serta Pertubuhan Kerjasama Islam (OIC) perlu memainkan peranan bersifat membina dalam penyelesaian isu itu.


Keluar KWSP bukan penyelesaian terbaik, kata Pakar kewangan

Pengeluaran i-Citra RM10,000 secara one-off daripada akaun Kumpulan Wang Simpanan Pekerja (KWSP) untuk mereka yang terjejas dalam bencana banjir baru-baru ini, bukan satu jalan penyelesaian yang baik untuk mangsa banjir, kata pakar berkaitan kewangan.

Naib Pengerusi Gerakan Keadilan Monetari Malaysia, Prof Madya Dr Ahmed Razman Abdul Latiff berkata pengeluaran KWSP akan menyebabkan simpanan persaraan pada hari tua berkurang.

Memetik Bernama beliau berkata purata umur rakyat di negara ini adalah 75 tahun dan sekiranya mereka bersara pada umur 55 tahun, mereka akan mempunyai 20 tahun lagi untuk hidup sebagai pesara.

“Dalam 20 tahun itu memerlukan RM1,000 untuk keperluan bulanan, maka simpanan mereka kena ada RM240,000. Tapi apa yang berlaku sekarang, secara purata, pencarum KWSP hanya mampu RM42 sahaja sebulan berdasarakan purata simpanan pencarum sekarang,” katanya ketika dihubungi.

Ahmed Razman berkata tidak semua pencarum akan menikmati manfaat daripada kebenaran mengeluarkan dana RM10,000 memandangkan lebih kurang 6.1 juta pencarum KWSP mempunyai simpanan kurang daripada RM10,000 pada masa ini.

Isu pengeluaran khas i-Citra RM10,000 secara sekali keluar itu kembali hangat diperkatakan apabila terdapat beberapa pihak mendesak kerajaan mempertimbangkan pengeluaran itu untuk meringankan beban mereka yang terjejas dalam musibah banjir.

Perdana Menteri Datuk Seri Ismail Sabri Yaakob dilaporkan berkata kerajaan tidak berhasrat meluluskan pengeluaran i-Citra KWSP bagi kali kedua berikutan kerajaan memperuntukkan pelbagai bantuan termasuk kewangan untuk membantu mangsa banjir di seluruh negara.

Selain bantuan wang ihsan RM1,000, kerajaan turut memberikan baucar tunai bernilai RM500 kepada setiap keluarga mangsa banjir bagi pembelian barangan elektrik, pemberian diskaun dan baucar tunai RM1,000 bagi tujuan pembaikan atau pembelian semua kenderaan yang terkesan dalam banjir dan bantuan tunai sehingga RM5,000 untuk pembaikan rumah yang mengalami kerosakan tidak serius.

Bagi rumah yang mengalami kerosakan serius, kerajaan akan mengurus baik pulih dengan kos sehingga RM15,000 dan bagi rumah yang musnah, peruntukan sehingga RM56,000 untuk setiap unit rumah yang dibina baharu.

Selain itu, kerajaan juga bersetuju memberikan wang tunai RM2,500 khusus untuk pembelian barangan keperluan mengikut kesesuaian masing-masing.

KWSP dalam kenyataan baru-baru ini pula menyebut skim pengeluaran i-Lestari dan i-Sinar pada tahun 2020, diikuti oleh i-Citra pada Julai 2021, adalah bersifat luar biasa kerana inisiatif itu diperkenalkan semata-mata untuk memenuhi keperluan aliran tunai yang mendesak semasa tempoh Perintah Kawalan Pergerakan (PKP) dan kelembapan ekonomi.

Menurut KWSP, walaupun skim pengeluaran itu memberikan sedikit kelegaan kewangan kepada ahli semasa pandemik COVID-19 dan PKP, ia menyebabkan 6.1 juta ahli kini mempunyai kurang daripada RM10,000 dalam akaun KWSP dengan 3.6 juta daripadanya mempunyai kurang daripada RM1,000.

Senada dengan pendapat itu, Pensyarah Kanan Jabatan Kewangan di Pusat Pengajian Ekonomi, Kewangan dan Perbankan, Universiti Utara Malaysia (UUM) Dr Adilah Azhari berkata pengeluaran wang simpanan untuk hari tua itu tidak boleh dijadikan sebagai satu kebiasaan untuk dikeluarkan setiap kali dilanda bencana.

Beliau berkata rakyat melihat bencana banjir sebagai peluang mengeluarkan wang simpanan KWSP dan sekiranya ia menjadi kebiasaan, pengeluaran itu akan dilakukan secara berterusan menyebabkan simpanan rakyat semakin berkurang pada masa depan.

“Kalau biasa gunakan peluang untuk keluarkan KWSP itu, nanti umur sudah 60 tahun nak guna bantuan daripada mana lagi kalau sudah tidak ada simpanan dalam KWSP untuk pengeluaran jika sentiasa guna ketika kecemasan.

“Kita faham orang yang terlibat (banjir), nak (guna) duit untuk teruskan kelangsungan hidup, jadi kalau nak jadikan KWSP satu-satunya punca untuk meneruskan kelangsungan, jika (individu) ada RM1,000 (dalam KWSP) nak bagi RM500? Jumlah itu mungkin boleh beli makanan untuk sebulan kemudian bulan seterusnya kita masih perlukan (duit),” katanya.


Lima anggota kumpulan pemisah maut ditembak di Selatan Thai

Lima lelaki dipercayai anggota kumpulan pemisah terbunuh dalam tiga insiden berbalas tembakan selepas pihak berkuasa Thailand melancarkan operasi membanteras miltan di tiga wilayah selatan negara itu – Yala, Pattani dan Narathiwat – sejak Selasa lalu.

Insiden terbaharu berlaku di daerah Raman, Yala pada Jumaat (8 Julai) menyaksikan dua anggota kumpulan pemisah yang dikaitkan dengan tentera Pertubuhan Pembebasan Bersatu Patani (PULO) terbunuh.

Barisan Revolusi Nasional (BRN) dan pihak berkuasa Thailand sebelum ini melaksanakan gencatan senjata selama 40 hari bermula pada awal Ramadan lalu.

Ketua Polis Kota Bharu di daerah Raman, Kolonel Rattaponchai Pensongkram berkata dalam insiden pada jam 3 pagi waktu tempatan itu, pasukan keselamatan mengepung sebuah rumah yang dipercayai menjadi lokasi persembunyian sekumpulan anggota militan.

“Anggota kumpulan terbabit menyedari kehadiran pihak berkuasa di rumah berkenaan kira-kira jam 6 pagi dan cuba meloloskan diri menyebabkan berlaku insiden berbalas tembakan.

“Lapan lagi disyaki anggota kumpulan itu menyerah diri. Pasukan keselamatan kemudian menemukan dua mayat dan senjata api.

“Kami percaya mereka bersembunyi di kawasan itu untuk melancarkan serangan,” katanya.

Sementara itu, Komander Tentera Bahagian Ke-4, Leftenan Jeneral Kriangkrai Srirak mengesahkan pasukan keselamatan turut menahan lapan anggota kumpulan pemisah yang menyerah diri, dipercayai anggota PULO.

Beliau berkata pada 5 Julai pasukan keselamatan menemukan mayat seorang lelaki dipercayai anggota BRN di Patani dan turut menahan seorang lelaki di Yala.

“Dua hari kemudian, dua lagi militan maut di Rueso, Narathiwat manakala beberapa lelaki bersenjata berjaya meloloskan diri,” katanya. – Agensi


Pembahagian kerusi PN di Melaka, PAS berpuas hati

Lapan kerusi Dewan Undangan Negeri (DUN) yang diberikan kepada PAS dalam Pilihan Raya Negeri (PRN) Melaka adalah mencukupi dan berpuas hati dengan pembahagian tersebut.

Menurut Timbalan Presiden PAS, Datuk Seri Tuan Ibrahim Tuan Man berkata pembahagian kerusi dibuat hasil perbincangan dan persetujuan bersama Bersatu dan Gerakan dengan berjalan secara muafakat.

“Hasil perbincangan berkenaan seperti yang diumumkan, bermakna bagi kami (PAS) tidak timbul isu tidak puas hati dan sebagainya sebab memang dirunding pada peringkat awal.

“Persetujuan bersama untuk setiap parti bertanding, tetapi sebagai satu pasukan. Walaupun jumlah kerusi itu (mengikut) parti masing-masing, kita akan duduk sebagai satu pasukan kerana kita bertanding atas tiket Perikatan Nasional (PN) dan bukan atas tiket parti masing-masing, ” katanya dipetik laporan portal BH.

Tuan Ibrahim tidak dapat hadir kerana menghadiri Muktamar Tahunan PAS Kali Ke-67 di Terengganu.

Ketika ditanya mengenai hala tuju Muafakat Nasional (MN) yang mungkin terjejas atau sebaliknya, Tuan Ibrahim memaklumkan MN tidak berdaftar atas parti politik.

“Sebab Muafakat Nasional tidak berdaftar, bagi kami Muafakat Nasional ialah satu medan besar untuk penyatuan ummah.

“Ia bukan hanya sekadar untuk pilihan raya (tetapi) gagasannya ialah penyatuan ummah yang bukan hanya untuk pilihan raya. Pilihan raya mesti parti berdaftar dan sebab itu PAS bertanding atas tiket PN sebab ia berdaftar,” katanya lagi.

Perikatan Nasional (PN) mengumumkan semua calonnya yang akan bertanding bagi 28 kerusi DUN Melaka pada 20 November ini, ia sekaligus bakal menyaksikan pertandingan banyak penjuru.

Daripada 28 kerusi tersebut, Bersatu akan bertanding 15 kerusi, lapan dari PAS dan lima lagi dari Gerakan.


Baki pinjaman hutang UDA ditukar selepas diluluskan Parlimen

Dewan Rakyat hari ini meluluskan usul kerajaan melalui Kementerian Kewangan (Diperbadankan) untuk membuat pelaburan dengan menukar baki pinjaman kerajaan dalam UDA Holdings Bhd kepada ekuiti (modal saham).

Usul berkenaan dibawa oleh Timbalan Menteri Kewangan 1 Datuk Seri Ahmad Maslan dan diluluskan tanpa bahas, menurut laporan Bernama.

UDA Holdings adalah syarikat yang dimiliki sepenuhnya oleh Menteri Kewangan (Diperbadankan).

Ahmad berkata usul tersebut melibatkan baki pinjaman kerajaan sebanyak RM165.28 juta untuk ditukar kepada unit saham biasa pada nilai RM1 bagi satu unit saham dalam UDA Holdings.

“Tujuan pinjaman ini ditukarkan kepada ekuiti adalah untuk mengurangkan beban kewangan UDA Holdings memandangkan sumber kewangan syarikat tersebut telah terhad iaitu melalui dana sedia ada yang telah diperuntukkan untuk perbelanjaan operasi syarikat dan melaksanakan projek-projek pembangunan,” katanya.


Kenapa lepasan SPM tidak minat ke IPT?

Jika dahulu pelajar lepasan Sijil Pelajaran Malaysia (SPM) berlumba-lumba cuba untuk mendapatkan tempat di Institut Pengajian Tinggi (IPT), tapi kini tidak lagi apabila kaji selidik Jabatan Perangkaan mendapati kira-kira 390,000 atau 72.1 peratus pelajar lepasan SPM tidak mahu menyambung pelajaran.

Walaupun data tersebut adalah dari tahun 2019, tetapi trend ini dipercayai akan berterusan pada 2020 dan 2021.

Menurut laporan Pembangunan Produktiviti dan Daya Saing (MPC), sebuah tinjauan dilaksanakan bagi mengukur prestasi pendidikan rakyat Malaysia mendapati hanya 22.1 peratus sahaja pelajar SPM melanjutkan pengajian mereka ke peringkat lebih tinggi.

Hal ini jelas menunjukkan terdapat kesannya kepada produktiviti dan penyerapan tenaga buruh pada ekonomi kelak. Ini kerana ketiadaan kemahiran tinggi serta pengetahuan tertentu akan mendorong kepada kekurangan pakar dalam negara dan perkara itu akan menyukarkan pasaran buruh mewujudkan lebih banyak peluang pekerjaan baharu bersama kadar gaji yang lebih tinggi.

Ia sekali gus dilihat akan menyebabkan produktiviti, inovasi dan daya saing buruh negara bakal merundum dan memberi kesan pada kualiti hidup masyarakat.

Hal ini adalah sangat membimbangkan dan diharap agar pihak yang bertanggungjawab menjalankan kajian atas sebab apa generasi ini tidak mahu menyambung pengajian mereka.

Adakah disebabkan masalah kewangan untuk sambung belajar atau mungkin mereka lebih memilih untuk mencari wang?

Pelajar sekolah juga harus diberikan pendedahan awal tentang pentingnya untuk melanjutkan pelajaran selepas habis SPM. Semua pihak termasuk kerajaan, guru dan ibu bapa perlu mengambil perhatian akan isu ini.

Terdapat beberapa  faktor utama yang menyebabkan mereka tidak minat menyambung pelajaran ke universiti. Kebanyakan anak muda beranggapan belajar universiti bukan jaminan mendapat pekerjaan lebih baik pada masa akan datang. Ini kerana wujudnya banyak peluang pekerjaan menerusi platform gig, apalagi terpengaruh menjadi pempengaruh (instafomous/tiktoker) dalam media sosial.

Trend ini berterusan pada 2020 dan 2021 sejak 2019 dengan ramai yang berhenti untuk bekerja. Banyak pekerjaan baharu yang ditawarkan pada masa ini melalui platform gig seperti perkhidmatan e-hailing, penghantar makanan melalui pelbagai aplikasi dalam talian.

Untuk jangka panjang prospek kerjaya sukar dipertahankan kerana tenaga kerja baharu yang sentiasa tersedia dan bila-bila boleh diganti. Ramai remaja terikut-ikut untuk menjadi penyedia kandungan iaitu pempengaruh media sosial yang disangka boleh memberi kesenangan dengan segera.

Sementara itu, menurut Pakar Pendidikan dari Pusat Kajian Pendidikan dan Kesejahteraan Komuniti, Fakulti Pendidikan Universiti Kebangsaan Malaysia (UKM), Dr. Anuar Ahmad, dianggarkan terdapat 90,000 pelajar yang tidak mempunyai sijil SPM kerana telah berhenti sekolah dan gagal dalam subjek Bahasa Melayu serta Sejarah.

Tambah beliau, SPM ini umpama surat beranak kerana mahu belajar tidak boleh sebab tiada sijil SPM sekalipun hendak memohon di institut kemahiran kerana sijil peperiksaan itu penting walaupun keputusan mereka rendah.

“Kalau tahun 70 dan 80an, memang kita banyak belajar dalam bidang akademik seperti sains sosial, sejarah atau sastera untuk mengisi jawatan pentadbiran. Namun, bermula tahun 2010 didapati jawatan pentadbiran sudah penuh.

“Jadi pada saya, TVET patut dipromosikan dan tidak timbul persaingan dengan universiti berunsurkan akademik kini giat menawarkan kursus keusahawanan kepada pelajarnya agar mampu membuka peluang pekerjaan nanti,” tegasnya.


Polis selamatkan 2 budak disyaki mangsa dera, tahan ibu, nenek

Polis menahan dua wanita masing-masing berumur 28 dan 52 tahun dan menyelamatkan dua kanak-kanak dipercayai mangsa dera setelah menerima laporan seorang lelaki pagi tadi.

Ketua Polis Daerah Timur Laut Pulau Pinang Asisten Komisioner Soffian Santong berkata suspek yang ditahan adalah ibu dan nenek saudara kepada kedua-dua kanak-kanak berkenaan.

Menurutnya polis menerima laporan daripada orang awam kira-kira jam 8 pagi tadi (27 Mei) di Balai Polis Air Itam berkaitan satu hantaran di Facebook menunjukkan gambar dua kanak-kanak sedang makan di restoran dengan kesan kecederaan di muka.

“Pengadu membuat laporan polis kerana mengesyaki kedua-dua kanak-kanak berkenaan mungkin mengsa penderaan.

“Bertindak atas maklumat, kira-kira jam 11.15 pagi sepasukan pegawai dan anggota dari Bahagian Siasatan Jenayah telah membuat serbuan dan pemeriksaan di sebuah rumah flat di kawasan Air Itam.

“Polis berjaya menyelamatkan dua kanak-kanak perempuan berusia lima tahun dan lelaki tiga tahun.

“Dalam serbuan itu juga dua suspek wanita warga tempatan iaitu ibu dan nenek saudara mangsa telah ditangkap bagi membantu siasatan,” katanya dalam kenyataan hari ini.

Soffian berkata pemeriksaan awal pada tubuh badan kedua-dua mangsa telah menjumpai kesan luka dan lebam pada muka dan badan disyaki akibat penderaan.

“Kedua-dua mangsa dirujuk ke Hospital Pulau Pinang bagi mendapatkan rawatan dan pemeriksaan lanjut, dan kes disiasat mengikut Seksyen 31 (1)(a) Akta Kanak-Kanak 2001 yang membawa hukuman penjara tidak lebih 10 tahun atau denda tidak lebih RM20,000 atau kedua-duanya sekali,” katanya.

Katanya orang ramai yang mempunyai maklumat berhubung kejadian itu boleh menghubungi Bilik Gerakan IPD Timur Laut di talian 04-2182822 atau mana-mana balai polis berhampiran.